text:
Sul vin, nô furlans a si varès alc da dî plui di chei altris. Biecemai plui che in tune maniere da connaisseur 'fransquillon' in tune maniere di bevidôrs inveterâts. Chiste volte, lu ai dite jo. In musiche e video.
Sul vino, noi friulani ne avremmo da dire più che molti altri. Magari più da bevitori inveterati che da connaisseurs alla francese. Questa volta ho preso la parola. In musica e video naturalmente.
O ai provât a eliminâ un par un ducj i leams dai blogs in inglês e sorprêse: Google nol mi trate plui da pestiferât!
Viodin se doman al é simpri cussí. Intant chi mi sint disinfetât, o scampanoti un tic sul stès sogjet.
O varês sintût chê storie dal bateri E-no-sai-plui-cê che a fat murî qualchi todesc in Gjermanie no?
Subite dopo, mieze Europe a si é mitude à fâ un embargo sui prodots spagnûi e al é inmó in cors. A Bruxelles, i eurocrats no an volût disi nuie a chest proposit ma invezit, a pene che le Russie a si é mitude a fâ compagn sui prodots europeans, a son stâts acusâts da Bruxelles di no volê rispietâ lis regulis internazionâl dal comerç.
Si disarès propit che le Russie, che fasi ce che à voe, a sarà simpri gjiudicade colpevul.O mi domandi distès il parcé che in nissun media a no si vedi inmó cjatât strani che i cudumars o sin nô. Cemût no vino pensât che se a fossin i cudumars spagnûi a sei contaminâts, nissun spagnûl al é stât malât? Cui isal che al orchestre le opinion publiche?
Zitti, che forse ho eliminato il virus che teneva il mio blog nella lista nera di Google. Adesso proviamo a dire una cazzata per veder se domani non é bloccato di nuovo:-)
Dunque, in Germania c'é un batterio che incomincia con la E ma che non si sà come finisca poiché non si sà ancora da dove viene. Quello che si vede é che in tutte le lingue, nessun media fa eccezione. Parlano tutti nello stesso modo. Nessuno, a parte gli spagnoli si prende la pena di dire che se fosse un batterio che viene dalla spagna gli spagnoli sarebbero i primi a farne le spese. Nessuno protesta sul fatto che allorché mezza Europa fa l'embargo alla Spagna e che gli eurocrati non dicono niente, invece condannano la Russia perché non rispetta le regole del commercio internazionale! Quali sono le regole? Sarebbero quelle di dare ai paesi terzi tutto quello che noi buttiamo via?
Les cons c'est nous. Les concombres espagnols sont jetès à la poubelle dans toute l'Europe et aucun media ne s'étonne qu'en Espagne personne n'est encore tombé malade. Pire, personne ne s'étonne non plus que les aristocrates qui ne disent rien sur l'embargo des europeens vis-à-vis des fruits et légumes espagnols, par contre, dès que la Russie déclare l'embargo, on l'accuse tout de suite de ne pas respecter les règles internationales du commerce. Voudrait-on nous faire croire que quoi qu'elle fasse, la Russie sera toujours coupable? Ou alors, on considère la Russie comme un pays du tiers monde dans lesquels on envoie les denrées pourries que les europeens ne veulent plus.
What about this new that the medias are talking about? So, in Germany people is dying with spanish cuncumbers but nobody in Spain? And what about Russia? Russia is always guilty whatever she does. All the europeans are making an embargo on the spanish products but Russia can't. So it's guilty. Like Africa, Russia has to accept anything from Europe...Even if this is rejected by europeans theirselves. But what is more strange is that all the medias are relating the same things as if some body is writing the same news in all the languages.
Mi scuso con tutti per aver sospeso il blog ma non é colpa mia. Un hacker s'é introdotto nel mio sito e secondo Google, distribuisce maleware a quelli che lo visitano. Siccome il sito é in relazione col blog, google mi ha messo in quarantena con tutti e due. Devo dire anche che un friulano anonimo ha cercato di fare la stessa cosa: lasciare un link nel suo commento per mandarvi in un sito porno e siccome l'ho cancellato puó darsi che non gli sia piaciuto. Torneró comunque appena avró sistemato questo o questi intrusi.
O varês forsite viodût che un furlan al jere zà vignût a secjâ lis balis lassant un leam tal so coment. Se il coment al jere fat in furlan, al jere juste par fâus lâ sul so sito pornografic e alore o ai simpri scancelât. Nó chi sedi un puritan o un mangjeosties ma par me al jere spam e nujaltri. Daspó o soi stât achât da un hacher che al si é infiltrât tal gno sito par fâ compagn che in tal blog. Par fuarce che Google al mi à stramaledît e o scuignarai spietâ ch'al torni a dâmi le sô benedizion prime di tornâ a vierzi. Intant, o mi domandi dome chest: Cuâi sono i sitos chi cjatais tal gno blog da agns e agns ben lincâts e che no an mai lincât il gno blog fin da prinzipi? O viodarês che a son simpri chei. Come si vès vût la peste. E ben, cumó nol covente plui lincâmi, le ai par dabon, ma forsite al é ancje un vantaç, cussí nol covente chi ledi a lecâ il cûl a di nissun.Saludis.
Tant che lui al cjacarave ae so femine, jo o massedavi il gno café e o cjalavi il gno vicin sdarnâ jù sâl cence misure tes sôs patatis fritis. Plui lui al spacave jù sâl e plui jó o massedavi il café. Ae prime bocjade o spietavi ch'al fasès une smorfie di disgust ma le smorfie le ai fate jo parcé che par cjalâlu o vevi dismenteât di meti il sugar tal café. Le sô femine che mi cjalave a si jere mitude a ridi tant che il so om preocupât, al cjalave insospetît lis patatis che di sigûr al cjatave inmó masse sucaradis tant che jo, preocupât o mi domandavi se il so sâl a nol fos rivât in te mê tace cule imagjinazion.
Stava parlando a sua moglie ed io guardavo la sua mano scuotere la saliera sul piatto di patatine fritte, mentre misciavo il mio caffé .Più lui scuoteva sale e più io misciavo il caffé. Quando infine era arrivato di sicuro ad avere il sale con patatine frittte che desiderava mi aspettavo a un bella smorfia di disgusto ed infatti sputai fuori il caffé con ribrezzo perché avevo certo misciato bene e a lungo ma avevo dimenticato di metter lo zucchero per guardare lui: Il mio vicino di tavolo.
Sua moglie mi guardava divertita mentre suo marito, dopo il primo boccone, si mise di nuovo a scuotere la saliera guardando con sospetto le patatine che verosimilmente dovevano essere ancora troppo zuccherate. Io invece mi chiedevo se con la mia immaginazione il sale del vicino non fosse arrivato nella tazza del mio caffé.
Pendant que je melangeais mon café, je regardais mon voisin se verser du sel sur ses frites en parlant à sa femme. Plus il en ajoutait et plus je mélangeais. À sa première bouchée, Je m'attendais a une grimace de dégoût et en effet ,je crachai mon café dégoûté. J'avais certes bien mélangé mon café mais j'avais oublié de mettre le sucre. Sa femme qui me regardait se mit à rire. Son homme par contre, se mit à ajouter du sel en regardant avec méfiance ses frites qui vraisemblablement étaient encore trop sucrées. Tout comme moi je regardais mon café car vraisemblablement il était trop salé.
While I was mixing my coffe I was looking my neighbour who was salting his fried potatoes without taking care because he was talking with his wife in the same time. The more he was putting salt and the more I was mixing.I was waiting from him a grimace for his first swallow but I got a grimace from my self because if I mixed my coffe very carrefully I didn't put sugar inside. His wife who was looking at me she was laughing while his husband suspicious was looking his fried potatoes like if they were still too sweet and I was looking my coffe like if it was too salt:-)
O soi forsit il prin a scrivi par furlan chiste peraule ma le tiri fûr parcé che pal moment in tar chês altris lenghis a è scuâsit doprade tant che il taremot gjaponês.Le evoluzion de pronunzie a mi somee interessante e dutcâs, se no é miôr, no é piês di chê dai francofonos che le pronuncin obsolessànse o di chê dai anglofonos che le trasformin in obsolèssens.
Chest nus mostre ancje il vantaç che si à di savê il furlan par imparâ chês altris lenghis.A si les impare pluis svelts.
Daspó, nus puarte ancje a domandâsi cemût mai il significât al é restât compagn in dutis lis lenghis come che al jere in partence dal latin, ma cul lâ dal timp, seont il puest indulà che a é rivade e a gambiât dapardut tant che invezit che da nô, se nol fos de gnove grafie che nus impon di doprâ lis dôs esses al puest de sc, a é restade compagne come doi mil agns indaûr.Un zuc di azart?
Questa parola per il momento é usata in tutte le lingue quasi quanto lo tsunami giapponese e la tiro fuori come un classico esempio che ci dimostra come la stessa parola latina obsolescence secondo il posto dove é finita, si sia mutata prima nella pronuncia e poi spesso anche nella grafia.
Infatti, se in italiano abbiamo già delle leggere differenze tra il nord e il sud nel pronunciare la parola absolescenza, passando le alpi diventa absolessànse in francese, passando i pirenei diventa obsolescència in catalano, aboslesénsia in spagnolo e absolesência in portoghese per poi passando la Manica diventare obsolèssens in inglese mentre rimane pressoché tale e quale in friulano come se si trattasse di un gioco di azzardo.
Un grum di talians lâts pal mont a san ce che al ûl dî fâsi clamâ macaroni juste parcé che ducj a crodin che in Italie a si mangji dome spaghets e paste, ma se a laressin a viodi tai frigos dai rùs a cjataressin scuasit simpri un pachet di pelmeni o di varenniki pronts a sei cuets e cuinçâts in câs di urzence.E se laressin a viodi in Cine, diu nus vuardi, cuissà ce che a disaressin. I pelmeni a no son altri che i tortelins e i varenniki a no son altri che i cjarsons .
Dome che da lôr, dopo sei stâts scuâsit obleâts di mangjâ un grum di paste e spaghets durant il comunisim, par lôr i spaghets a son sinonims di fâlç e martiel e cumó a cjalin le paste e i spaghets come alc di basse cualitât.
Invezit dai pelmeni e varenniki lôr e an fat praicamentri il lôr plat nazionâl. Seont lôr al é simpri stât cussí e chiste specialitât a é cognossude in ducj i paîs de vecjie union sovietiche.
Cemût isal alore che da nô a é juste une specialitât jenfri altris?
Cualchidun su internet al dîs, che i cjarsons a son fats in Cjargne fin de medie ete.
Dome che se in Cjargne a si continue a fâ i cjarsons in cjase dome pes grandis ocasions, in Russie, invezit andé ben 500 fabrichis diferents par podê contentâ ducj chei che no an plui timp di fâiu in cjase.
Ma cemût ju mangjino lôr? Nô o vin le manie di ficjâ il formadi gratât un tic pardut ma chest a nol fâs part dal lôr gust. .Lôr a ju mangjin cule creme, massime i varenniki, o ben cule spongje ma o ai bielzà viodût di chei che a lavin mats pai pelmeni cul asêt. Massime d'estât. A ju mangjin fintramai di buinore prime di lâ a vôre parcé che da lôr al é un dai pascj plui impuartants de zornade.
Ma d'indulà vegnino i tortellins, cjarsons,verenniki, pelmeni e pastis ?
Chi o sin obleâts di lâ a viodi des bandis de Cine . Lí, s'o cjalais il video e le lôr storie no podês crodi che a no sedin lôr che no vêtin inventât i prins impascj. Che sedin rivât in Russie pe Siberie prime di rivâ da nô o che sedin rivâts pe stradis fatis da Marco Polo, le strade nus mene simpri in Cine. Se po, come pe pizze le idee a é stade rifate pe strade chest al é ancje pussibil. Ciert che le manie di fâ une paste di farine di forment o di risi e di brustulîle fete par fete par doprâ pai luncs viaçs a é stade simpri doprade dapardut in orient e si viodin cemût che a fasin il pan inmó vuê des bandis dal Afganistan e dal Tibet a si viôt subite che i napoletans e an dome zontât le salse di pomodoro parsôre prime di clamâle pizza cul formadi tant che i turcs a zontavin un tic di dut par fâ le lôr pita.
Insome inmó une cineserie? Vé achi le ricete par fâ i pelmeni. A nus le dà une inglês che a sta a Moscjie . Jê a dopre dome le farine ma un grum di rus a doprin ancje cartufulis come da nô a si fâs pai gnocs o come in Cine che a doprin dut ce che al é stât pussibil di cjatâ come ingredient a di lunc da siecui o come in Indie o in Messico cule farine di blave dai tacos.
Da dove vengono i tortellini?
Il nome é certo italiano ma se fosse stato inventato in Italia avrebbero lo stesso nome nel resto del mondo e non é assolutamente il caso. Se guardiamo nella storia, verrebbero di sicuro dalla Cina come del resto la pasta e gli spaghetti. Basta vedere come fanno gli spaghetti in Cina per capire che siamo in materia, malgrado la nostra ricchezza, i loro parenti poveri Per quale via siano arrivati in Italia non si sa. Forsei attraverso la Siberia poi in Russia e nei paesi slavi ma anche attraverso l'oriente e l'estremo oriente.
Infatti, chi non conosce i Pelmeni che si trovano nel 95% dei frigoriferi slavi pronti ad esser cotti nei casi urgenti?
Stranamente, in tutta la vecchia unione sovietica ci sono altrettante ricette di pelmeni che da noi coi tortellini. Ci sono perfino i cjarsons sotto il nome di varenniki (da varennie e cioé la marmellata ).
I cjarsons sono una specialità di tortellini dolci del nord Friuli.Come da noi, ci sono le specialità fatte in casa e quelle industriali che in Russia sono prodotte in 500 dico ben cinque zero zero, fabbriche differenti! Di che far paura:-)
Come in Italia, secondo le regioni, ognuno ha il suo modo di fare. Naturalment all'est si usa quasi solo il burro mentre da noi si usa l'olio di Oliva sempre di più . Per gli ingredienti é la stessa cosa. La pasta puó esser fatta con sola farina di grano o farina di riso, o patate miste con la farina. Per le salse e le farse questo dipende spesso da quello che c'é in casa o dalla fantasia della cuoca o del cuoco. Quello che non si vedrà mai in Italia sono i tortellini per colazione che invece sono più comuni in Russia poiché al mattino fanno uno dei pasti più importanti.Se siete in un albergo e che vi organizzate bene a colazione, non avrete bisogno di interrompere la giornata per andare a pranzo:).
Chessia da noi il paese dove si hà più fantasia? Certo che le mentalità delle regioni sono spesso cosí diverse che si vede anche nella cucina ma se questo rimane visibile da noi con le pizze e la pasta,bisogna ammettere che questo vale anche per la Cina (Vedi video) o laTurchia coi le sue pide o il Messico con i suoi tacos e adesso che lo sapete, anche con i pelmeny o i varenniki della Russia (Vedi ricetta russa nel blog di un'inglese di Mosca:-)


c: text/html

text:
La manarie, sì è je nestre. Par solit e sta tal tinel, dongje dal cjaminet, le doprìn par spacâ i lens.
Parcè che e jere dongje dal jet? No ai idee. Al devi sedi stât lui a poiâle intor dal sgabel. Salacor al veve pôre dai laris. La cjase e je pitost isolade.
Disial che al è muart? O ai pensât subite che al fos muart. Ma o ai dit jenfri di me che al jere miôr fâlu viodi di un miedi.
Vuelial telefonâ? Ah, si capìs, ae ambulance, ise vere? Ae polizie? Parcè ae polizie? Al è stât un incident. Al è colât dal jet, parsore di une manarie, dut ca. Al è strani, sì. Ma e je une infinitât di robis che a sucedin cussì, a stupit vie.
Oh! Crodial forsi che la manarie dongje dal jet le vedi metude jo, par che al colàs parsore? Mighe no podevi induvinâ che al sarès colât dal jet!
Magari al crôt ancje che lu vedi sburtât, e che daspò o vedi cjapât sium cence un fastidi, di bessole, tal nestri jet grant, cence di lui che al sgnofre, infin, cence sintî il so odôr!
Sù mo, dotôr, nol larà mighe a pensâ une robe dal gjenar, nol pues…
E je vere, o ai durmît ben. A jerin agns che no durmivi cussì. O soi dismote aes vot. O ai cjalât pal barcon. Al jere aiar. I nûi, blancs, grîs, taronts, a zuiavin denant dal soreli. O jeri contente, e o pensavi che cul nûl no si pues mai savê. Al pues dispierdisi – al coreve cussì fuart – o ben al pues ingrumâsi e colânus intor in forme di ploie. Par me al jere compagn. La ploie mi plâs une vore. Da rest vuê di matine mi pareve dut splendit. Mi sintivi dislizeride, diliberade di un pês che par tant timp…
Al è stât in chel che zirantmi mi soi acuarte dal incident, e i ai telefonât a colp.
Ancje lui vuelial telefonâ? Il telefon al è culì. Clamâ la ambulance. Al fasarà puartâ vie il cuarp, ise vere? Cemût disial? La ambulance e je par me? No capìs. No soi feride. Nissun dolôr, o stoi benon. Chel su la cjamese di gnot al è sanc dal gno om, scliçât fûr cuant che…
dal Garzon de Ostarie

robotstxt: allowed

filter: keep


text:
venerdì 31 ottobre 2014
Un brut puest par lâ a fâ une pissade
4 coments:
- gelo stellato ha detto...
-
perfetissime, par usgnot! :)
- 31/10/14, 17:36
-
-
Vistût di muart, o soi lât a sunâ il campanel dal gno vicin John.Vierzintmi le puarte mi a domandât: A cop ov tî ?
No savint se al voleve dî tea o thee come Alan Poe i ai saltât tal cuel par muardilu disint cun tune vôs da Gjude boe: No, a cup of you !
...E i soi tornât a cjase cence dincj !
Si, le conte a cole ben ma mi sarès spietât a une cianotiche bi...Fin.
Jaio
PS: Contimi ne storie da ridi o da vaî, miôr da ridi. 'Nd ere ne volte un cimiteri...
W. Shakespeare
- 01/11/14, 04:21
-
-
Jaio, a ju âstu lassâts tal cuel di John i tiei dincj, o ben isal stât lui a fatiai saltâ cun tune cjavonade? Bepi
- 01/11/14, 14:07
-
-
Ustiment ce porone! Adiudiudiudiu mi vegnin i sgrisui... adiuduìiudiudiu...
MISTER ROMERO
- 01/11/14, 20:25


text:
Da rest, soi gnove chenti, nol è tancj agns che o soi rivade.
Si viôt subit che soi plui zovine di tantis altris, che a jerin in chest borc di mont prin di me. O ai une biele piel, une muse nete, clare e lustre, cence grispis. E pûr no mi sint biele come chês altris, cu lis lôr grispis che i corin dilunc la muse tant che telis di rai, cui dincj stuarts dentri del bocjis viertis in sfrese, cul lôr cricâ dai vues, dilunc la gnot, dentri dal passâ dal vint. Lôr a àn une bielece che e je come chê di cheste siorute, intant che ancje jê e je daûr a cjalâ chei che a passin: dispes turiscj, che a capitin chi a viodi cadavars di centenârs di agns indaûr o a nulì un parfum cetant vivarôs che al pâr di viodilu, e al è colôr di viole, come la rose che lu regale. Ce biel, a disin lumant il borc, ma jê e pâr no stâ sintîju. E pâr lontane, bessole, in armonie cul mont.
Cuissà ce che e pense, mi domandi simpri. Cuissà parcè che e ven propit chi, dulà che une volte, di sigure, viodint la etât, e vignive a inzenoglâsi, a preâ, a confessâsi, e cuissà, forsit propit chi e varà bussât il so om e saludât pe ultime volte i nonos, o i gjenitôrs… Cuissà…
Ma a son domandis che no an voie di jessi rispuindudis. Se lis fasès a cualchidune des vieris dal paîs, di chês che a jerin chi in tai agns prin che al rivàs l'orcul, forsit, simpri se une si degne di rispuindi a une come me, masse moderne e lizere, forsit o savarès cui che e je la siore, la sô storie, chê de sô famee.
Ma jo no. O ai miôr restâ a cjalâle cussì, inte sô pâs, inte bielece che mi regale, tal cidinôr che e tire dongje, cuant che e stâ sintade sul clap grant, poiade su la sô mace.
Vuê che la mê parone mi à metût sù dôs tendutis gnovis, legris, a rosutis di Vierte, propit denant dai voi, cuant che mi àn viert i scûrs mi parût di viodile ancjemò miôr, la nonute, sintade su ce che al reste de Glesie di Vençon.


text:
lunedì 14 dicembre 2015
Un Nadâl a pene finide la Vuere
7 coments:
-
-
Une leture e ven interesant cuant e sà lasati alc intor, o dismovi moments pasats. Cheste to conte mi à fat rivivi ricuarts beromai pierduts tal cidinor dal timp, mi à dismot moments dai agns cincuante, sot nadal,cuant i migrants e tornavin a cjase, e in ches vieres ostaries plenes di fun e di ligrie, e corevin taces di vin no par vizi, ma par lea plui fuart le amicizie cui paesans no vioduts di tant timp.Cheste ligrie jere acje sburtade dal dolor, che la storie migrants, e à vut simpri intor,purtrop. lussian
- 15/12/15, 12:53
- Galliano ha detto...
-
A jerin bruts moments come in chest câs, par chês fameis che a vevin vude la disgracie di pierdi un dai lôr cjârs. Purtrop situazions come cheste a sucedevin e a continuin a sucedi, tantis voltis pe pocje sigurece che al à l’operari.
A gno pari lu ricuardi montant sul tren che lu menave su in Gjermanie e dismontant dal stes cuant che al vignive a passâ lis fiestis in paîs.
Migrazions stagjonâls che si rinovavin in maniere temporâl e ripetitive.
Une conte che nus traspuarte a traviers il tunel dal timp, lassantnus intal curtîl di cjase nestre.
Mandi Nello
- 15/12/15, 15:27
-
-
Nelo, chei cachis zâi bandonâts sui frutârs cence fueis, a son propri il simbul dai Inviers modernis. Ai miei timps a cheste ore dal an a no tu varessis plui viodût nancje un, magari mangjâts ancje se no jerin madûrs, ch'a ti leavin la bocje di no riessi nancje a vierzile. Bepi
- 15/12/15, 17:10
-
-
Ohi Nelo!Duç an scrit benisim leint la to storie!! Ricuardts di timps di migrazion...Encje jò mi permet di scrivi alc.I lavoravi a Tumieç intune ostarie là che tu viodeves a riva' corieres colmes di int che tornave di vie par il "forest".Intint naturalmenti Svizere,Gjermanie,France e Belgjo e encje dal Lusemburg.A tiravin jù las valis leades cul spali e forsit a vevin dentri un tic di cjocolate par puarta'ai parints che stavin intes lor monts.Stracs di tantes ores di coriere, ma contents come che ti as dit tu.A spietavin inte ostarie che ju vignis a toli qualchidun.Intant dentri intal cjalt i veris a tanfavin fra une bulide par scjaldasi e cafè "talian".Tu as rindude perfetamenti la scene di un "teatro di cristians".I compliments no tei rivi plui a fa'.Il gnò ricuardt al à un tic diviers ma encje cassù i voressin ce contà.Grazie Nelo!par duç chej che erin nome LIBERS DI SCUGNI' LA'... MARIANGELA DE CAMPO
- 15/12/15, 20:30
- Giovanni Nello Malisano ha detto...
-
Graciis a Lussian a Galliano a Bepi e a Mariangela che cui lôr coments e àn slungjade e insiorade la conte. Bepi une volte, jo, cuntun cachi par tant crei e par tant che al leave di bot mi scjafoiavi.
- 16/12/15, 19:45
- Giovanni Nello Malisano ha detto...
- Questo commento è stato eliminato dall'autore.
- 16/12/15, 19:46
- Yaio ha detto...
-
Prime di finîle o vevi bielzà nulît le pene dal Nelo e forsit chiste vôlte tu sês plui melanconic che mai par no dî trgic. L'arançon dai cacos mi somee plui otimistic, forsit par vie che a plantâ i dincj in tun caco ben madûr o mi cjati simpri cul barbuç ch'al gote pinsîrs erotics:-)
- 24/12/15, 19:12


text:
Di Berto, i jere restade dome Sunte, di bot une biele fantate come puare sô sûr. Nuie altri, tant mancul la cjase. Cun sô madone no jere lade mai dacuardi, e pôc dopo partît Berto, Mariute, e jere lade, cu lis dôs frutis, a stâ di bessole.
Dôs stanziis ur bastavin, ma istes, i bêçs, a coventavin par paiâ l’afit, e di Berto e veve pierdude dutis lis sperancis.
Par chest Vitorie, e jere di un pieç che i predicjave di partî cun jê. Tu vegnis cun me i diseve: “Partin cu la clape di Buie. Lin sun ben planc e cun lôr e vin ancje la barache o il toglât indulà podê durmî.
Cussì o sparagnin no dome sul biliet dal tren, ma ancje su le bocjade, che chel cancar che us fâs di sensâr, cu la scuse di ve paiât lui par prin, al vuadagnarès parsore. A Mariute il pinsîr di partî cun Vitorie a fa modon pes Gjermaniis no i displaseve, anzit al jere di un pieç che i balinave pal cjâf chel pinsîr.
E po e saveve che no saressin ladis tant indentri: si saressin fermadis, lant a pît, intune fornâs a doi trê dîs di Tarvis, in Carinzie, dongje Salisburc.
Ce che la tormentave e jere dome la preocupazion di cemût vistî Sunte, che di cualchi timp si jere cussì ingruessade che no veve nuie ce metisi intor. No i levin ben nancje lis dôs cotulis di puare sô sûr. “No sta lambicâti, par partî – i diseve Vitorie - ti presti jo une des mês, je fruiade un fregul denant, ma cuntun grumâl non si viôt nuie. E se cumò, chês di sô sûr no rive a botonâlis, dopo une setemane che sin in viaç di sigûr in sbrissaran jù.”
E lis robis e jerin ladis propit cussì. No dome lis cotulis, ma ancje chei cuatri strafaniçs che veve intor, puare frute, dopo il viaç e une setemane che messedave modon, i vignive dut cussì larc che al someave che un pôc ae volte, in chei vistis, si fos disfate dentri. Ancje la fan e faseve la sô part: polente e ancjemò polente, e dome ogni tant cualchi sclese di formadi.
E lavoravin come mussis. Di un scûr a chel altri, fûr e dentri de forrnâs, cun chei modons di suiâ e di intassâ cence un moment di padin. La fornâs jere plene di feminis, canais, fantats e fantatis, soredut furlans. Par tant che a lavoravin, i mucs, no ju podevin digjerî. Biâts ancje lôr, no vevin ducj i tuarts: par chei cuatri francs che si fasevin paiâ ur robavin il lavôr. E dut al jere peiorât in Avost, cuant che i mucs jerin jentràs in vuere. Di zingars e crumîrs che ju vevin batiâts, cumò a jerin deventâts ancje traditôrs. Sunte no podeve plui di ducj chei modons, di chel dispresit che vevin par lôr. Ma par sô fortune, cuant che no s'al sarès mai spietât, a jerin rivâts ordins da la Italie: subit, ducj a vevin di tornâ a cjase. E scugnivin propit partî, ancje parcè, tal paîs là che a stevin al jere dut un cuarantevot: plotons di soldâts, la place simpri plene di int, e dut un scampanotâ di cjampanis, Si capive che e jere rivade la vuere. Ma se tancj a jerin displasûts di lassâ il lavôr prime de scjadince dal contrat, Mariute e Sunte no viodevin la ore di tornâ a cjase. Cuissà, si domandave la prime, che no mi vedi scrit Berto? Sunte invezit e pensave a Selin, chel fantat di Maian, che i veve zurât che tornâts a cjase, al sarès lât a cjatâle in biciclete ogni sere. Sperancis dutis tradidis. Rivadis al paîs di letaris di Berto nancje la ombre. E dopo pôcs mês, te stesse zornade il stât cuntune cartuline al clamave in vuere tant Berto che Selin.


text:
"Spositi, dài, c'o taconìn!" Al è un argoment un tic rognôs. Par talian o podaressin tradusilu cun: "Sposati, su, che così siamo felici tutti" e si lu sint di spes dîlu dai oms zovins e machos, nomo?
Dal pont di viodude des feminis al varès di sei: "Marìditi, sù po, c'o taconìn". Al sucêt magari tes scuelis, a dîsilu des zovinis li ch'al sucêt che un mascjut biel biel al tire e al plâs a plui fantatis che si lu contindin.
In amôr come in vuere, ognidune e scove fur i imbroieçs e ju tente par fâ colâ il Biel zovenut tal tramai (che a si disarès ancje "palisse", in marilenghe).
Ma al sucêt che chel sacrament di Pipinot si è invaghît di une sole de companie e dome di chê, e cussì nol cole mai cun nissune; seriôs dur al fas passâ vie dutis lis "avances" come robe che i dâ fastidi: se no à "Che", nìe! Par nissune.
E alore al sucêt che a al è li che cualchidune di chês refudadis la cjape propite mâl; la robe no ur va jù e a si impunte che se nol cole cuntune di lôr cussì, al sarà ben une atre maniere par fâlu colâ; e a si metin dacuardi, e a si organizin.
Intant la "Insiminide" - parcé che al è clâr, nomo? che chê li no je migo tant juste, se si lasse scjampâ un cussì - jê e va par so cont cui soi ghiribits e no i interesse di morosâ cun lui: a son doi biei amis e al va ben cussì; vonde no?
Ma: "no pasa!"
Jenfri di chê cumbricule di feminis a 'nd è simpri une plui carogne: "A nol ûl, eh? Bon! Viodìn di fâju maridâ ae svelte, dâi mo; cussì une volte ch'al si è sentât a li al à la sô papute, si calme e... prime o dopo o une fiestute furbe, o un librut galeot, o une machine cence benzine di colp ... tu viodarâs mo s'al mi cole chi!". A li.
Che po naturalmentri, chê li no ûl migo tignîsilu par dute le vite, jê, chel lì; e à altris robis di fâ, t'e vite.
E cussì, come ch'al sucêt in chescj câs, e ven sielzude tal grup une... no proprite a câs: par solit e je une un ninìn tristute, che no sta passant un bon periodi, magari un tic sfigade e ch'a somee slunide - come chê là! che jê so amìe tant ben - e a ven coinvolzude.
A si sigurin che ancje jê e à un debil pal Biel (cuant che lis fantatis a vuelin fâti colâ ta chestis trapulis e fati ameti alc cjale!... al è un moment) - che po jê, cjapade des sôs disgraciis, si freiarès ancje, no i interessarès nuie, ma a è une prede masse biele e, mal par jê, a è che juste. E cussì a le mandìn simpri pui dispès dongje de nestre 'Siminide' sperant di fâi "pressure" (pressing, a disaressin chei dal balon).
Jê, benedete, a no sa migo che daûr al è il Diaul; jê e va e candide e sigure e cun biel fê e ìstighe l'amie come se la stes conseant: "E dâi puar, sposilu po; 'c'è lu fatu tant suspirâ"
Se dut al va ben, a sun di dâi l'omenut al cole. Un pôc parcè che al tache a convincisi ancje lui che: "A sarès ore che tu fasessis el om, ôstie! dai po!" e nol vûl fâ brute figure cun lis amiis (che a son ancje sôs di lui); e un pôc parcè che pardabon al volarès metisi insieme ae Biele, puaret, ancje s'al sa ben ch i tocje spietâ - e sperâ - che e sedi Jê! ch'a decît; ma lis A-miis i fasin capî che "al è lui! che a l'ha di decidi i timps, èeh senò ca ...!" E lui, ninìn, come un gial al torne a partî cun lis avances ch'al somee pardabon che e sedi dute iniziative sô.
Cemût varaie di lâ a finî cheste storie?
Secont me, jê e tache a vê suspiet; parcè che daspò, come ca è simpri la storie, tant Slunide la zovine no jè - (a ches altris i faseve comut di crodi cussì e jê e lassave crodi, tant... Come un zûc) - e a va a finî che cuant che si inacuarç no le cjape tant ben.
E culì a nus ven di pensâ che magari, se ju lassàvin in pâs fâsi i lôr zûcs e ve lis lôr robis a lor doi, lis lor cjaminadis, el lor studià insieme, cuisà! Magari a jèrin ancje bielzà sposas, parfin.
O magari a jerin a tor pal mont insieme: a si cognòsin di simpri e in somp tu sas cemunt c'a è tai pais: si cognossisi di piçui, si studie insieme, si fasin provis, progjets, a si zuie ai morôs e si va a vivi; e po a si cjatisi plui in là e, zornade daûr zornade, dopo vessi dade une man, a si va insieme par dute la vite. E tu lu decidis alì. dì daspò dì, da par vualtris di bessôi.
I zuri che no sai cemût ch'a je lade a finî. Forse no je nancje finide, cuissà!
Dome che tal paîs a son ancjemò mocui che a zirin ator ... Biei, dûrs e rumorôs e al tocje stâ atens e schivâju che ti rìvin intor: nol sarà che i è restade sul stomi a cualchidune, la robe?
Finît.
Ma us someino robis ch'a puedin sucedi pardabon?
di Bepi Gjaline
.


text:
«Fabio ti aio contât di chê sere, che il gno amì Checo, i à dade une scovade a la nere?»
«No nono, no tu mi lu âs mai dite».
«Alore cumò ti conti: cuant ca soi stât a lavorâ la jù in Afriche, indulà che jere in costruzion une grande dighe, il cantîr al veve dut ce che al coventave. Inte mense al jere ogni ben di Diu e cun ce che al vanzave su lis taulis jo fasevi un scartabos e lu puartavi inte gno barache e lu davi a Boi; nô lu clamavin cun chel non lì, parcè che i operaris inglês lu clamavin cussì e no ur sin lâts daûr. Cun chei vanziduins che jo i puartavi lui al faseve contente dute la sô famee. Boi al jere un toc di zovin, no che al fos stât alt ma al veve doi braçs che al podeve frontâ cualsisei om, nol veve pôre di nuie e pensâ che al veve dome sedis agns. Lui nus tignive a puest la barache al netave e al scovave dulintor. Une sere, jo e Checo, il gno amì, daspò finide la zornade di lavôr e dopo jessi stâts a cene, cuant ca jerin inte barache dulà che durmivin, si presente su la puarte une nere, e jere une biele femine disin cussì ma cun chei doi lavrons che a veve, no jerin fregul cjapâts di chê bielece. Ce volevie vê? Savût cemût che a tignivin il Boi si jere ofierte di vignî ogni gnot a passâle cun nô. A chest pont Checo, al cjape in man la scove, e jù cuatri scovadis sul cûl a chê nere, je partide berlant tal so lengaç e plui fuart a zigave e ancjemò di plui a scjassave lis mans par aiar. "Ce âstu fat Checo? Sêstu voltât mat, tu vedarâs cumò ce che nus tocje." I dîs jo "Purcite boie" dissal Checo "Ce volevistu ca ves vût di sopuartâ chenti ator chê brute sporcacjone!" A jere di pôc passade miezegnot, cuant un sdronenament lontan di tambûrs nus disvee. Checo rabiôs come sa lu ves becât un sgarpion al salte fûr dal jet, "No an nissun ce fâ" dissal "dome chel di lâ a disveâ la int che doman a à di lâ a vore, son propit danâts" Jo ca jeri za di un moment ca cucavi par la barconete, i ai dit "Viôt cjale fûr il risultât de to scovade. A pene fûr de boschete dulintor de nestre barache si viodeve la sagume dai neris: si movevin come scalmanâts no jerin fers un moment. Jo o fâs une sivilade e o clami Boi, Boi intun lamp propite intun moment Boi al jere li su la puarte "Messie dissal, vu no vus a ve pa'de pavent de rien," jo che savevi cualchi peraule di francês, mi soi metût il côr in pâs. Soredut dopo che ai viodût Boi che al veve in man, un vues di talpe di vacje. Jo cussì ai pensât che al fos chel argagn che al veve in man, ancje se par disi il vêr di chê grandece li non dai mai viodûts.
Boi cuacjio, cuacjio, al a fat il zîr de barache e al è lât vie par un troi che al saveve dome lui. Al è rivât daûr de Boschete, intal zîr di un moment o ai viodût prapit chel pôc che a podevi viodi, juste ombris, che a scjampavin e di cuant in cuant si sintive un zemit di dolôr, pôc dopo cuant che pâr ator al jere dut un cidinôr. A sintin tucâ inte puarte, al jere Boi "Messie alè a cuscè rien ne va plui," cussì vin podût tornà a durmî, ancje se par chê sere li no vin sierât il voli.»


text:
- Pronto.
- Soio da Frico-Friûl?
- Si, bundì sior Nini, cemût po?
- Eh o, cemût savêso cui chi soi?
- Preseât sior Agostinis det il Nini,cumò nus baste viodi il numar di chel che al clame e o savin il non. Ninín no?
- Folc us trai, ma savêso ancje il parcè chi clami?
- Sigûr sì, lui al comande simpri cuatri fricos e un di lôr cun 3 spis di ai. Just?
- Joii! Da no crodi! Di cuant in ca vêso metût sù chest tire e mole?
- Eh da cuant che o sin passâts cun Google po, a chest proposit o viôt achi chi vês il colesterôl masse alt e al sarès miôr di meti mancul formadi. Us metio un frico light?
- ...? Lait in mone cul vuestri frico merecan, o vuei il gno frico furlan cun 3 spis di ai taçâts sore e vonde!
- Va ben sior Nini, Frico-Friûl al pon e lui al dispon. Vuelial l'ai ancje te saladute di stagjon? I fasarà simpri ben pal cûr.
- Va ben pe salate ma lassait stâ le mê vite privade. Sacrabolts, prime chê dal colesterûl , como chê dal cûr. Ma staiso ai a spiâmi o mi cjapaiso pal cûl?
-Sior Nini, cun dut chel timp ch'al à passât a lei articui sul colesterôl e i mâi di cûr al à dât tal voli dal nestri robot che al nus consee di proponi le diete mediteranie cule salate e un tai di neri. Ninín no? Us zontio il tai di Tocai-Friûl o un Merlot?
- Eh ma a vôul dute eh? Si lin indenant inmò un tic o vegnarês a proponimi ancje il vueli sant! E va ben ancje pal tai, baste che al sedi neri e furlan. Vin cence ai eh?
- Benon, ma ài ài ài, cemût paial ?
- Ma come simpri po, o varessis di savêlu chi pai cule cjarte di credit, no?
- Justementri, sior Nini. Le sô cjarte di credit a e scjadude îr.
- Un moment chi cjali...
- ...Ch'al mi vegni un colp, a e scjadude sì, ma o podês simpri mandâmi il gno ordin no? O paiarai ae consegne.
- Benon sior Nini, un tai di neri, une salate, e cuatri fricos al fâs... 58€ cul frico light. Ma isal sigûr di vê i bêçs se nol puès doprâ le cjarte di credit?
- Eh lait sul ostie cul vuestri frico light e dut il vuestri sisteme di laip!
E il sior Nini al sierà il telefonin cun rabie.
Cjalant di là de strade, intun tabelon animât, al viodeve vignî fûr une publicitât che diseve:
“Domandile vuê e tu le varâs doman. Le sole cjarte cence scjadince. Clame subite!”
- Purcit di un Gughel, ma cjale li se...E al impià cun rabie un spagnolet.
Imediadementri une publicitât sule sô marcje di spagnolets a cjapave il puest di chê altre cuntune frâs cimiutant: Fumâ al cope... Al cope... Al cope?
Le tierce publicitât a proponeve forsit il miôr presit pal funerâl ma propite li, cul spagnolet piât che i pindulave da pe dal lavri de sô bocje spalancade, I jere vignût un colp, al jere colât par tiere e il sior Nini nol veve podût viodile.
di Jaio Furlanâr


text:
(onôr a Tranströmer) [1]
○
Le gnot e côr mute
tal cimiâ des sôs steles.
le jerbe e à frêt.
un vuic di lontan:
el cjan al drece une orele.
○
Femines cul doman
piturât su le muse
oms cun îrs
incjarnâts intes mans
gramules sclagnes
lune cjandide
○
I fruts e cressin ben planc
imparant rosade e zulugne
crodint inte pasche.
de basse i glons des cjampanes
a tramontan bacanades de zarde.
il doman al tâs cidin.
○
Le litorine e sdrondene le vôs
sul puint dal Ciman.
intai cjamps le vore si ferme
polente formadi une tace di neri
cuant che torne indaûr
l’antiûl al è biel che cjamât.
le prime stele si mostre esitant
○
Bisugne dâ a Diu
chel che al è sô
e a Cesar
dut chel che i ven.
al è simpri ce dâ a cualchidun:
nol è plui nissun
che al pari fûr i sensârs.
une stele e riduce a chê altre.
○
Il soreli al fas sierâ i voi a les cjases
le caroce si môf cun daûr une schirie
ognidun al conte le sô e ducj insiemi
e convegnin che al jere un bon om.
les roses dal cussin si parin in volte
- i fis ti son grâts- a ogni scjassade
e pierdin balsim - cun bruts e nevôts -
e finissin parsore a bramâ gnot o ploie.
el fûc.
○
No si viôt plui le Stradalbe tes seres d’Invier cence lune ni pôre
in cidin
- steles penzes come claps dal Tiliment fra Vençon e Bugnins -
un cîl cussì dongje parfin di ingrampâlu cui dêts!
intal scûr lusorôs di colôrs confûs cence timp
a scrivi baticûrs sbaliant ogni volte l’acent
prin di tornâ di ogni dì a fâ il Zîr des Crôs
tai cisics.
○
Carleto si è copât cu le moto:
une faliscje di avent le sô vite.
dopo il svolt i glons si distudin
e i pas e prein cule grave.
sui ciprès di san Zorç [2] e zornin i uciei di continuo.
une sustade e sfrenç i minûts
une grampe di tiere:
mandi Carleto
maman
○
Agnul Ringàn al sune le armoniche là che lu clamin
le fieste dibant i fruts che no balin e saltin insiemi
inocents ‘tor des steches ce sagre su l’arie dôs ore di fresc
- e viuuu, viuu, viu vau - Pipine ce fâstu âstu voe di balâ?
vie pai orts fra di lôr e sgurletin les lusignes:
ce pensade che e àn vût par cjatâsi tal scûr.
di el fari


text:
lunedì 10 ottobre 2016
Robotike
5 coments:
-
-
Galliano, chest sierâsi dentri di se ch'a tu fevelis tu, al è un mût di fâ une vore furlan. "O fasin di bessôi" a disevin daspò l'orcolat dal '76. "Riflùs tal privât" a lu clamavin ae fin dai agns setante, cul risultât di fâ deventâ umans ancje i robots. Po dâsi ch'a nol sedi un mâl. Bepi
- 10/10/16, 22:58
-
-
La conte us met sot il nâs il mont gnûf che si fâs indenant Cui sâ se al sarà miôr? Di sigûr un robot, tal netâ un vecjo sporc di mierde al sarâ plui graciôs di une fantate che lu fâs par cjapâsi un franc. Ma chê e je une ecezion. No lu sai se inte vite di ogni, Furlans o no, al sarâ lu stes biel ridusisi a fevelâ cuntun pipinot. Brâf Galliano
Nello Malisano
- 11/10/16, 10:49
- Luciano Marinig ha detto...
-
Galliano le to conte e je un grun biele,o crot che le robotiche e rivarà il cuarp uman, ma mai le anime,e sin no che sostituin i nestris afiets in cjossis diviarsis cuant e vegnin a clopa chei dai nestris simils,e crodint di ve une rispueste dopodut fate di noaltris.Cuntun mandi dal to Friul, Lussian .
- 11/10/16, 13:26
-
-
Galliano, o soi sigûr che il nestri futûr al sarà chest.
Mi displâs nome par lis puaris badantis Russis o Ucrainis, che e saran disocupadis e no rivaran plui a molzi la pension o la cjase ai nestris vecjos.
No sai des tôs bandis ma culì al è un Diu nus vuardi.
Mandi
- 12/10/16, 09:48
- Galliano ha detto...
-
La idee di cheste conte mi je vignude leint l’articul de riviste “LiberEta.”
Ca us lassi il link dulà co cjatarês altris informazions sul teme.
http://www.libereta.it/ci-penso-tecnologia-servizio-degli-anziani-in-convegno-spi-cgil.html
- 12/10/16, 14:36


text:
sabato 19 dicembre 2015
Il cjaliâr
8 coments:
-
-
Nardin,maraveose conte,tal gno pais une volte a jerin doi faris,cinc sartors,tre macanics,dis idraulics,cuatri marangons,tre barbirs,e vie indenant di no ve avonde cjarte par scrivi,vuè no al'è nissun,no al'è rivat il re,ma l'omenut das tassis fur misure. Lussian
- 19/12/15, 09:22
-
-
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât...jo o ai lavorât dûr par chestis scarpis, o ai comprât il materiâl... no crodêso che o varessis alc di dâmi?
- Tu âs za vût vonde di lavorâ pal to re e pe sô famee - al rispuint il re.
- Po ben Sô Maestât, cuant ch'al passarà il so aministradôr a scuedi lis tasis, i disarai che o ai vût l'onôr di lavorâ pal Re e che il Re e la so famee a àn vût l'onôr di meti lis scarpi fatis da mes mans, cussì o sin a pâr, ce disial?
- Dacuardi, i rispuindè il Re ch’a nol jere propri tant carogne.
Bepi
- 19/12/15, 19:54
- Galliano ha detto...
-
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât...jo o ai lavorât dûr par chestis scarpis, o ai comprât il materiâl... no crodêso che o varessis alc di dâmi?
Il Re crodint che lavorâ par Lui al jere suficiente paie i rispuindè:
- Ti nomeni Furnidôr di Cjase Reâl.
Il cjaliâr ancje se savint che cun chê nomine nol jemplave il bultric, al acetâ il titul.
- 20/12/15, 17:29
- gelo stellato ha detto...
-
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
Ma prime che il cjaliâr al vierzi bocje, al è za scjampât vie, cun dute la famee.
- 20/12/15, 17:50
- OSCAR B. MONTOYA ha detto...
-
El Rey, enojado por el pedido del zapatero, lo desterró del reino para siempre.
- 20/12/15, 19:04
- Giovanni Nello Malisano ha detto...
-
Cuant che al viôt che il re al va pes sôs cence preocupâsi di paiâ al reste di stuc, cence peraule. Ma par fortune tal cjâf i baline un pinsîr: che di iscrivi i fîs a la scuele di re e lis fiis a chê di Regjine.
- 21/12/15, 08:51
- Yaio ha detto...
-
Mi a fat pensâ a une storiute di Napoleo Hill dal so libri Think big dulà che le fie di un operari a veve il compit (Sot pene di un frac di legnadis se a tornave cence) di lâ a scuedi i beçs che il paron nol veve paiât. Ae fin, il paron a i dave i becins par vê le pâs. Le storie a finive par dimostrâ che cuant che si ûl a si finis simpri par otignî ce che si brame.
- 21/12/15, 18:42
- Giacomo Trevisan ha detto...
-
- Maestât - al dîs il cjaliâr – Maestât... jo o ai lavorât dûr par chestis scarpis, o ai comprât il materiâl... no crodêso che o varessis alc di dâmi?
- E ce? – al domande il re.
- Il vuestri par di scarpis a va benisim.
Bielisime conte, compliments!
- 22/12/15, 12:18


text:
Al veve pensât a dut, a dut. Ma propi a dut.
Furche al rucjin. Il rucjin di arint intal pic de orele çampe.
Il dopli (calibro 6 mm 9 mm 45” 9*21 camerato) pront cu la cartucje drenti, il bilietut sul iet de mame....’mame, mi displâs...mandi’.
Al veve gjavât vie l’orloi, i ocjai, l’anel, l’anel di aur che al jer stât dal nono e che sô mari e jere stade tant contente di regalâi a lui e lui braurôs di vêlu. Poiâts sul taulìn de cjamare. Dongje dal telefonin distudât.
La cjadree pronte voltade de bande iuste. La tute viere intôr, chê nere, dute smamide, sore di une cjamesate, une di chês che al doprave cuant che al taiave lens.
Cence scarpis e cence cjalçuts, frêt. Al veve frêt, lì di fûr, sote dal puartin, vistût cussì pôc e discolç. Ma no i plaseve la idee di scarpis plenis di sanc, cuant che lu varessin cjatât.
E al jere dome par cualchi minût. Ancjemò cualchi minût. La polmonite o ben ancje dome il rafredôr no fasaran in timp a...
Dut pront.
Ma il rucjin?
Nol veve pensât al rucjin.
Vevial di gjavâlu vie ancje chel?
-O ai dut il timp par decidi ce fâ cul rucjin, no ai di preocupâmi-
La mame no sarès tornade prime des sîs e miege. O siet. E cumò a jerin... Ce ore saraie cumò? L’orloi al jere in cjamare.
-Mior gjavâ ancje il rucjin- al pense. E al tache a armegjâ. Ma il rucjin nol à chê di vignî vie. Agns che al è lì e che no lu à plui tocjât. I volares meti un pôc di savon. Il savon al è intal bagn. Il bagn al è la puarte daspò de sô cjamare. Inte cjamare l’orloi. Sul taulìn. A son cuatri passadis. Dut il timp che o vuei. Ma no crodevi che a fossin benzà cuatri. Il rucjin lu lassi, ce mi interessie? Mi sbregaran la orele par gjavâlu vie. Ma parcè no mi le sbreghio jo? Sparagnâi la fature a la mame...Ma no! No ai voie di vê mâl prime di chel mâl grant. No.
Ce ore ise?
O ai frêt. I pîds glaçâts, magari o mi met i cjalçuts, no lis scarpis, ma i cjalçuts...cussì o pues pensâ mior, cul frêt no si pense ben.
Ce ore ise?
Al torne in cjamare. A meti i cjalçuts. A viodi la ore.
O scuen decidi! Se il timp al côr cussì svelt! A son cinc, ca di un moment!
Che al resti lì!
Al torne a sentâsi su la cjadree, al pronte la sclope, si le poie sul cuel. Dut pront.
Il voli i cole su la lastre dal barcon che al dà sul paurtin.
Ma no va ben cussì! Cussì mi bute cuintri de cjase! O vevi chê di sporcjâ mancul che o podevi, di no sporcjâ in cjase o la cjase.
Cussì no va!
O ai di spostâ la cjadree. Veh, cussì, di cheste bande. Cumò e va ben. E dovares lâ ben! Cussì.
E il rucjin?
-Ma parcè no i astu rispuindût a Stiefin? Dut il daspò misdì che al ti clame. Dibant! Al à scugnût clamâmi me. Al mi à dit che al ti spiete doman a sîs lì dal onâr, chel di simpri, che o vês di lâ a rimpinâsi-
Za tornade la mame? Nol è pussibil.
-Eh?
Epûr e je culì!
-Doman. A rimpinâsi. Cun Stiefin. Ma parcè stastu intal frêt? Ma sestu mat? E cence scarpis? Tu si cjapìs une palmunite, tu, frut, crôs di Diu! Ven drenti, no!!!!
-Dulà – al murmuie il zovin biel che al pense ‘il rucjin....ce robe il rucjin?’.
-Ah, no sai dulà. Mal varà ancje dit, ma no ai fat câs. In montagne.
-In montagne? – (il rucjin...ce aio di...o vares di... il rucjin...)
-Sigûr. In montagne. No podês mighe rimpinâsi in planure!
-Si sa di no (il rucjin...)
-Viodêso po!
La mame e tache a ridi.
E plui tart ancje al rît ancje lui.


text:
mercoledì 2 settembre 2009
mercoledì 22 ottobre 2008
Macor l'agregador
Cimut si fasaresie cince chiste idee di meti insieme ce che si dis tai blog?
Cjatat un biel articul sui vins sul blog di Aldo Rossi dulà che si conferme le biele anade da vendeme 2008.
Brindaren alore a Macor.....cun un bon vin 2008!!!!
Pubblicato da spirt di vin a 15:19 Nessun commento:
sabato 23 agosto 2008
Vendeme 2008
Se vi capitè di sfueà cualchi giornal o di zirà su le ret in tas robis enologichis, son duç che fevelin di cimut che je chiste vendeme. Mase umide le prime part da estat e lis vis son stadis tacadis da maladis, cumò no covente mase aghe, ma le produzion je buine... Periodo di fà scomesis, une tradizion, ma ancje un mut di confrontasi ... Partecipen ancje no: bon lavor a duç!!
Pubblicato da spirt di vin a 17:25 Nessun commento:
Etichette: vendeme
Iscriviti a: Post (Atom)


text:
Ai 25 di Avrîl si à vût un gnûf apontament cu lis votazions popolârs su la indipendence de Catalogne. Chest colp la consulte popolâr e à interessât 212 comuns là che si à vude une partecipazion medie tor dal 20,2% dal eletorât. Dai 265 mil citadins che a son lâts a votâ, il 92,2% al à dite di sì ae indipendence. I risultâts, dut câs, a son une vore diferents tra di lôr: par esempli, par chel che al rivuarde lis capitâls di provincie, si va di une partecipazion dal 26% a Olot i Valls al 8,2% di Lleida. Se e je vere che la partecipazion e pues someâ basse, si à dut câs di ricuardâ che si trate di votazions inmaneadis in maniere volontarie cun ducj i problemis logjistics dal câs e cence un valôr uficiâl. A vuê, par mieç di chest gjenar di votazions, uns mieç milion di catalans si à za declarât a pro de indipendence.
Font: VilaWeb, 26/04/10


text:
E torne a
alçâsi la tension tra Moldova e Transnistrie, regjon a maiorance
russe che si è autoproclamade indipendente ancjemò intal 1990. A
causâ il gnûf scuintri al è un decret sotscrit ai 10 di Jugn dal
guvier de Transnistrie che al marche i confins dal so teritori e al
cjape dentri ancje areis che a son sot dal control moldâf. In
rispueste a chest at, il guvier de Moldova al à fat savê di jessi
pront a difindi il so teritori des provocazions des “autoritâts
separatistis”. Par cirî di evitâ che des peraulis si passi ai
fats, su la cuistion a son intervignûts sei la responsabile pe
politiche foreste de UE, Catherine Ashton, sei il ministri pai
forescj rumen Titus Corlatean.
Font:
Balkan Insight, 24/06/13


text: Tal fin setemane dai 12 e13 di Novembar 2016, par San Martin, in diviersis localitâts dal Friûl Vignesie Julie in graciis di Cantine Aperte si podarà cerçâ lis bontâts de cantine, intindudis sedi come prodots de vît sedi come pitancis tipichis. Sabide ai 12 di Novembar, di fat, cetantis cantinis, agriturisims e ristorants a proponin l'event A cence cul vignarûl, cun menù fats di pueste pe ocasion. Inte zornade di domenie ai 13 di Novembar, invezit, i amants dal vin a podaran visitâ lis cantinis sociis dal Moviment Turisim dal Vin FVJ, cun jentrade libare o pûr su prenotazion.


text: Ancje chest an pe gnot des striis, la gnot dal 31 di Otubar, al Cjiscjel Formentini di San Florean dal Cuei e vignarà fate la solite cene medievâl, intes salis iluminadis nome di torcis e lûs di cjandele. Il menù de cene, che e je fate di cuatri puartadis, al sarà tipic de ete medievâl, une vore siôr e saurît: dolç, pomis, aghe, vin blanc e neri e sgnape tant che si vûl. Dulinvie de cene i ospits a vignaran intratignûts dentri e fûr dal cjiscjel di musiciscj cui strument de Ete di Mieç, bufons e saltarins e de cort cun siôrs e damis. Il cost de serade al è di 65 €, cjapant dentri sedi il bevi sedi i spetacui. Par jentrâ a plen inte atmosfere medievâl si pues cjoli a nauli o pûr comprâ i vistîts medievâi o dal rinassiment li de sartore di fidance dal cjiscjel, Evelin Bizjak (38640577255, mail: Questo indirizzo email è protetto dagli spambots. E' necessario abilitare JavaScript per vederlo. ). la ambientazion e la senografie a saran curadis di bande de associazion storiche e culturâl di studis medievâi "Ippolito Formentini". Si scuen notâsi. Par informazions: mande une mail a Questo indirizzo email è protetto dagli spambots. E' necessario abilitare JavaScript per vederlo. , o pûr clame il 0481884274/3457630006.


text:
Une volte, in campagne, e viveve une puare surîs e un madrac.
La surîs par dâ di mangjâ a la sô famee e veve di robâ la blave. Il paron dal granâr si inacuarç che la surîs e robe la blave e cussì al decît di meti un gjat che la tegni a mens.
La surîs e domande di jessi judâde a un madrac, savint che i sarpints a son svelts e silenziôs.
Il madrac i dîs: «Tu varâs di aleâti cun me se tu âs voie che a ti judi».
Cussì la surîs compagnade dal madrac e va tal granâr. La surîs, viodint rivâ il gjat, e dîs: «Involuciti ator di me, amì madrac, cussì il gjat, nol podarà mangjâmi!». Il gjat, viodint il madrac, al scjampe vie.
La surîs e dîs: «Parcè, tu, cjarissim sarpint, no tu mi molis?»
La surîs e va indevant: «Aromai il gjat al è scjampât!»”.
Il madrac al rimbeche: «Cjarissime surîs, cui che par jessi difindût si fide di un trist, al cîr di fâsi judâ e al cjate disgracie!»
di Davide Comuzzi,
Sebastiano Ferro, Matilda Rossi,
Silvia Saccomano, Carmen Turco
Scuele Medie di Listize
Conte n. 87


text:
La resistence de int e je stade dal dut pacifiche e si è limitade al ûs dai cuarps tant che scût pai zovins, une vere muraie umane che e à resistût massime tun splaç batiât pe ocasion Aske Gunea, o sei “il pont libar”. Chel istès la polizie, dopo vê slontanât i gjornaliscj, e je intervignude in maniere brutâl in plui di une ocasion e si son contâts diviers ferîts. Ducj i partîts de çampe indipendentiste basche a àn condanât cun fuarce cheste azion de polizie e a àn domandât di meti fin ae persecuzion judiziarie cuintri des organizazions politichis baschis, ma a àn ancje marcât cemût che ce che si à viodût alì dal Aske Gunea al segni la nassite di une gnove stagjon di resistence popolâr no violente. Di dute altre ande invezit i coments dai partîts spagnoliscj.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
30/04/13
Paîs Basc: Aske Gunea, gnove resistence popolâr
La resistence de int e je stade dal dut pacifiche e si è limitade al ûs dai cuarps tant che scût pai zovins, une vere muraie umane che e à resistût massime tun splaç batiât pe ocasion Aske Gunea, o sei “il pont libar”. Chel istès la polizie, dopo vê slontanât i gjornaliscj, e je intervignude in maniere brutâl in plui di une ocasion e si son contâts diviers ferîts. Ducj i partîts de çampe indipendentiste basche a àn condanât cun fuarce cheste azion de polizie e a àn domandât di meti fin ae persecuzion judiziarie cuintri des organizazions politichis baschis, ma a àn ancje marcât cemût che ce che si à viodût alì dal Aske Gunea al segni la nassite di une gnove stagjon di resistence popolâr no violente. Di dute altre ande invezit i coments dai partîts spagnoliscj.


text:
1877
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
- 8 di Zenâr - Cjaval mat e i siei vuerîrs a scombatin pe ultime volte cuintri la cavalarie merecane, in Montana
- 21 di Mai - La Romanie declare la indipendence dal Imperi Otoman
In Friûl[cambie | modifiche il codiç]
Pal Mont[cambie | modifiche il codiç]
Nassûts[cambie | modifiche il codiç]
- 17 di Fevrâr – André Maginot, politic francês († 1932)
Muarts[cambie | modifiche il codiç]
- 5 di Setembar - Cjaval mat, capocje dai Oglala Sioux (n. 1849)
- 31 di Dicembar - Gustave Courbet, pitôr francês (n. 1819)


text:
Irlande dal Nord: fonts pe programazion televisive par gaelic
Il guvier britanic, intant dai incuintris cui rapresentants dal partît republican irlandês Sinn Féin, si è impegnât a investî uns 6 milions di sterlinis (ven a dî sù par jù 7 milions e mieç di euros) par svilupâ la programazion televisive par gaelic metude adun dal Irish Language Broadcast Fund pe Irlande dal Nord. In dì di vuê, intun an, cheste struture e prodûs plui o mancul 75 oris di programazion in lenghe irlandese.
Font: Món Divers, 17/06/08


text:
Lubiane
Lubiane (par sloven Ljubljana (jutori·info), IPA [ʎub'ʎanʌ]; par todesc Laibach) e je la capitâl de Slovenie de indipendence tal 1991. E je logade su lis rivis dal piçul flum Ljubljanica e e à un interessant centri storic in stîl liberty. La architeture de citât e je une vore dongje a chês che si cjatin in Austrie. A Lubiane si cjate ancje une impuartante stazion de ferade.
Storie[cambie | modifiche il codiç]
In tal lûc dulà che e je Lubiane vuê al fo fondât di bande dai Romans une colonie di non Aemona intal 15 d.d.C.. Lis primis citazions de citâts in documents scrits a si cjatin intal 1144 (come Laibach) e tal 1146 (come Luwigana).


text:
Dopo i lavôrs di restauro e sistemazion al è pussibil rivâ, par strada comuda, fin al cjistiel di Top di Travês. Si pos lassâ la machina dongja la vecia colonia (via Colonia) e seguì lis indicazions, dopo un toc di strada asfaltada (di riva in sù) si zira par una mulattiera ben tignuda.
domenica 10 febbraio 2013
Una cjaminada a Top di Travês
Pubblicato da ERASMO DI VALVASON CIRCOLO a 17:49
Etichette: ambiente, attualità, avvenimenti, comunicazions, encja par furlan, foto varie, friuli, in giro, no di Volesòn, segnalazioni, travesio
Iscriviti a: Commenti sul post (Atom)


text:
Paîs Catalans: manifestazion pe uficialitât dal catalan inte Catalogne Nord
Diviersis realtâts associativis de Catalogne Nord, tant che la Federazion pe difese de lenghe e de culture catalane, il Coordenament des associazions pe lenghe e il Casal Jaume I, a àn decidût di clamâ adun une manifestazion par rivendicâ la uficialitât dal catalan ancje ta chest toc di tiere catalane che si cjate sot de aministrazion statâl francese. La iniziative si davuelzarà ai 8 di Novembar, cuant che e je in program la tape finâl de Correllengua. Contrari di ce che al sucêt intal rest dai Paîs Catalans, a disin i organizadôrs de iniziative, inte Catalogne dal Nord la lenghe proprie dal paîs no je uficiâl. Cumò che lis lenghis regjonâls a àn cjatât spazi inte Costituzion francese, a spieghin lis associazions che a poin la manifestazion, e je rivade la ore di ricognossi la uficialitât dal catalan ancje tal Rosselló / Roussillon.
Font: Món Divers, 07/10/08; Eurominority, 08/10/08


text:
Conte n. 153
lunedì 13 dicembre 2010
Sante Lussie te ete dal digjitâl
Di cualchi an lis robis a jerin propit cambiadis e par chest, Sante Lussie e Bruneto, il so mus, a pensavin cemût fâ par no scanâsi, le gnot de lôr fieste, par puartâ i zuiatui ai fruts.
Tancj di lôr aromai no stavin plui tes cjasis di une volte cu lis scjalis di fûr, un puiûl e un grant curtîl. A Jerin lâts a stâ intai palaçs, che a vevin tirât sù di cualchi an fûr dai paîs.
Al jere masse faturôs, pe sante e pal mus, lâ sù e jù par chês scjalis, fûr e dentri di chei assensôrs e dut par puartâ lis pipinis, i balons, i ordenadôrs, lis playstation. Insome ce che a domandavin chei fruts.
Pense che ti pense, une dì, a Bruneto, i jere tornât tal cjâf ce che i contave il so mestri cuant che al leve a scuele. Il mestri ur contave la storie di un mus che, se al ronave in Americhe, lu sintivin, tal stes moment, ancje a Plasencis, Feagne, Buje… insome, par dut il mont. Bastave dome che dongje di lui al fos stât un fîl e di chê altre bande, là che lu sintivin, un telefon.
Ma cemût, podevie le ronade saltâ dentri intun fîl e po sintîsi cussì lontan? Nuie pôre al veve sclarît il mestri ai siei scuelars. Cuant che al rone un vuestri fradi mus, la ronade dome si sint, ma no si viôt. E se voaltris o fossis bogns di cori cu la sô buride, al veve zontât, nissun us podarès viodi nancje voaltris.
Sante Lussie, forsit propit parcè che e jere une Sante, e veve capît subit lis intenzions di Bruneto: metisi a cori ducj i doi a dute buride e magari di rive jù, par lâ vie plui spedîts de saete. Cussì, a saressin podûts deventâ invisibii, come le ronade di chel mus merecan.
E veju là ducj i doi, tal an 2000, le gnot de lôr fieste, a cori come mats, a Feagne, jù pe rive De Perarie a dute buride. E par che dut al lessi ben, a la fin dal sbassament, a vevin metût un fîl che ur veve imprestât un agnul, par saltâ dentri e podê tacâ il lôr viaç.
E cumò, chei doi “inventôrs”, cui al podevie fermâju dentri tal fîl cun ducj i zuiatui, ma cence il pinsîr di lâ sù e jù pes scjalis o fûr e dentri dai assensôrs? Ma cemût podevino chei doi biâts, a chê velocitât, lassâ i zuiatui a chei fruts?
Nuie pôre!
Sante Lussie ur veve mandât la spiegazion te pueste eletroniche – des maris o dai paris a secont il lûc de email che vevin scrit lis canais – dulà che e spiegave ce che lôr a vevin di fâ in chê gnot.
Dopo cene, cussì al jere scrit, dôs oris prime de mieze gnot, vês di piâ il monitor dal ordenadôr di vuestri fi. Cui prin, cui dopo, al viodarà comparî le mê figure e chê di Bruneto. Nô, di là dentri, us fasarìn viodi i zuiatui un par un. E met câs che tô fie vedi domandade une pipine, tu as di fracâ su la letare P de tastiere; invezit, su la letare B se al è un balon, su la C se al è un computer, o PST se al vûl la playstation. Subit le stampant, che tu âs di tignî piade, e tacarà a fâ un rumôr di bussulot. Ma nuie pôre: planc planc a tacaran a saltâ fûr de sô bocje, invezit dai sfueis, i zuiatui pal to canai.
E je vere, di cualchi an, Sante Lussie e il so mus, cui tramais de modernitât e àn propit comedadis lis robis. E contentin i fruts cence spacâsi le schene. E pûr, la sere de lôr fieste, no viodin la ore di finî il lôr lavôr dentri i fii e tornâ in chês pocjis cjasis abitadis dal paîs, là che al è un curtîl, lis scjalis cul puiûl.
Dome li, Bruneto al podarà rumiâ chel fregul di fen e le panole che i lassaran i fruts sul scjalin, bevint tal seglot un got di aghe frescje. E Sante Lussie, par parâsi dal frêt, e podarà gloti ben planc chel misurin di sgnape che il pari di un frut i varà lassât su le taule.
di Nello Malisano
Conte n. 153
Conte n. 153
Etichetis: Contis, Gjenar ironic, Gjenar sociâl, Nello Malisano
venerdì 10 dicembre 2010
La perfezion evolutive
"La umanitât, come che al è ben clâr a ducj, no je perfete. No à ancjemò sierât il so cicli di evoluzion. Intal prossim futûr magari, nome par comoditât, i orghins sessuâi dai doi gjenars, masculin e feminin, a vignaran a stâi tal puest, par cumò dibant, ocupât dal cjâf. Lis bevudis, par esempli, che no coventaran nancje plui di tant, lis fasarìn sot de cinturie.”
Cussì al cjacarave il gran sienziât tal biel mieç de conference.
Claudio si cjalave sot de cinturie e al cjalave la sô vicine, che no jere, a dî la veretât, tant mâl, e nol olsave ni a tacâ boton, ni pensâ di viodisi cun al puest de muse ce che al veve pene dit il sienziât.
«Ce aial di ridimi siorut?» E jere la zovine che lu steve smicjant.
«No, mi scusi, e che o pensavi a ce che al steve disint il preseât confereçîr».
«Se al è par chel, nancje lui al samearès cuissà ce ben cuinçât, te maniere che al à pene spiegât chel sempio di sienziât!»
«Ancje a jê i parino stupidagjinis?»
Intant chel basoâl al leve indenant.
“Cussì fasint i zovins, ce tant plui interessâts a lis voris dal cubiament, a podaran incjastrâsi a dovê, cence vanzums di romanticheriis, e cence pierdisi in chês fadiis di cernieris, botons, astics, chel disviestisi e discrotâsi, che al sarà dut dibant, invezit dut clâr e in mostre. Il contat uman al vignarà sempliç e automatic, i ormons a fasaran la leç, e la leç e sarà chê di tacâsi ogni volte che si varà la ocasion.”
I doi, in ultime file, si cjalavin forescj in chel auditori che, dutun, al faseve moto di sì e si pocave par sot dantsi di comedon.
“Bastarà jessi fers a di un semafar e, prin che al vegni vert, la copule e sarà stade bielzà completade sparagnant timp, di mieze a dôs oris par volte, che al tornarà bon par incressi la produzion industriâl e la produtivitât, cussì basse in dì di vuê.”«Jo se permet, mi clami Claudio, vigjil dal fuc, se no scugnìs jessi ca par lavôr, o sarès a leimi un libri».
«Lu vevi capît de monture. Plasê, Bete, jo o soi la segretarie dal assessôr che al è a presiedi la cunvigne».
“Tant che il triviâl 'foti', che il plui vocatîf 'fâ l'amôr', a pierdaran valôr, a vignarà di mode dâsi cualchi colput cul cjâf, e il zûc al sarà fat. Si disarà par esempli: 'Mi à plasude, i ai dât un colp cul cjâf, e ce contente che e jere'.”
«Che scusi, ma ce fasaressie jê se dut al fos tant facil?»
«O metarès il cjâf intun sac par no fâmi tacâ dal prin, come lui, che mi smicje!»
“Ce che al sarà di ridi al è che vierzisi la barconete dai bregons, o tirâ ju lis mudantis, al coventarà par fâsi une babade, ma al sarà dal dut vergognôs fâlu. Deventaran cussì improibidis lis bibliotechis e lis librariis, lûcs di perdizion e di pecjât. La gnove malatie e sarà la culture, une epidemie lâ a scuele, une disgracie laureâsi, un corot nome a lei il gjornâl.”
«Bete, prin che al sucedi dut chest, ce disie, vignaressie a cjoli un cafè cun me?»
«Claudio, parcè no, ma, mi racomandi, nuie colps di cjâf!»
di Stefano Gasti
Conte n. 152
Conte n. 152
Etichetis: Contis, Gjenar ironic, Stefano Gasti
mercoledì 8 dicembre 2010
Lenghe Furlane: indi, ‘ndi, ‘nd: ce fâ di lôr?
La particule “indi”, che e pues deventâ ‘ndi o ‘nd: in gjenerâl al è avonde dificil cjatâle te forme interie (indi) e une vore plui facil cjatâle te forme cun elision (‘ndi e plui di dut ‘nd).
Par esempli par cheste frase:
1) di bêçs no indi ai plui
2) di bêçs no ‘ndi ai plui
3) di bêçs no ‘nd ai plui
La 1) e somee scuasi impussibile, la 2) une vore enfatiche, la 3) normâl.
E corispuint plui o mancul ae particule taliane “ne”, ma in pratiche par talian il “ne” al pues cjapâ il puest di cualsisei complement introdusût de preposizion “di” o “da” (specificazion, partitîf, materie, argoment, moviment, agjent...). Par esempli par talian a son justis chestis formis:
1) appena l’ha conosciuto ne è diventato amico
2) di cioccolatini ne sono rimasti pochi
3) l’anello non è placcato d’oro, ma ne è fatto interamente
4) parlano di calcio – sì, ne parlano sempre
5) è entrato nel bar e ne è subito uscito
6) è stato coinvolto nell’esplosione e ne è rimasto ferito
Di ducj chescj esemplis furlans, l’unic testemoneât une vore ben tai dizionaris furlans al è il numar 2), il partitîf. Alore par chei altris si varà di cjatâ altris soluzions. Par esempli
a pene che lu à cognossût al è deventât so amì
l’anel no dome al è placât, ma al è fat dut di aur
a fevelin simpri di balon – sì a fevelin dome di chel
al è jentrât tal bar e al è vignût fûr daurman
al è stât tocjât de esplosion e al è restât ferît
Invezit al è une vore doprât
di bombons a ‘nd è restâts pôcs
(si pues notâ ancje che cun “jessi” in gjenar si dopre il verp tal singolâr, ancje se il verp al è plurâl)
Etichetis: Camarîr, Lenghe Furlane
La conte misteriose (4): La fotografie
In chel an, tai daspomisdîs di vierte, o tornavi cjase di scuele e o cjatavi la mame che e faseve lis voris in cusine. E lavorave cussì tant che e veve i braçs moi, blancs tant che arzile secjade, i cjavei secs e fins incolâts sul cjâf e i voi sgjavâts, grancj e lancurôs.
La fotografie!, o pensavi. Oh, chê fotografie tal baûl!
Cuant che mê mari no cjalave, le mocavi in cjamare, o sieravi a clâf e o vierzevi il baûl. A jerin une vore di fotografiis là dentri, e mi plasevin dutis, ma a ’nd jere dome une che i miei dêts a bramavin di strenzi e i miei voi no viodevin la ore di amirâ ogni volte che o viodevi la mame cuinçade in chê maniere. Chê fotografie je vevin scatade une setemane prime di sposâ gno pari.
Ce fotografie!
Si le viodeve jê sentade sul braçûl di une poltrone, e e veve intor un vistît blanc che i rivave jù fin tai pîts. Lis maniis a jerin a sbuf, vaporosis, une vore elegantis. Il golâr al jere a pene marcât; tal cuel e veve un cameu picjât intune cjadenute di aur. Il cjapiel al jere il plui grant che o ves mai viodût in vite mê. I coronave lis spalis tant che un ombrenin blanc, cul ôr a pene un pêl sbassât jù, e i taponave ducj i cjavei, fale che un çuf scûr che al saltave fûr di daûr. In ogni câs si viodevin i voi verts e fonts, cussì grancj che nancje chel cjapiel nol podeve scuindiju.
O fissavi chê fotografie strane, bussantle e vaìnt parsore, content che une volte e fos stade vere. E mi visi di un daspomisdì che me soi puartade daûr fin su la rive dal gno roiuç, le ai poiade suntune piere e o ai preât denant. La mame, però, e jere in cusine, cjapade dentri di citis e pignatis: une cualsisei femine, no plui la femine di adorâ di chê fotografie.
Sielte e voltade par furlan
dal Garzon de Ostarie
Etichetis: Conte Misteriose, Garzon
lunedì 6 dicembre 2010
Vôs
Se a vessin savût ce che e faseve, a varessin dite che e jere une ossession macabre.
E veve tacât cu la radio: ondis lungjis, mediis, curtis... oris e oris a scoltâ. Scoltâ se a jerin vôs di chel altri mont.
Tra une stazion e chê altre, tra il vueit e il cisôr, ogni tant i veve parût di sintî cualchi sunsûr diviers, ma ae fin no, a jerin simpri di chest mont... al massim si sintive di cualchi disgraciât copât, tes comunicazions des patuliis de polizie o cualchi urgjence des ambulancis: ma a jerin simpri dome vîfs chei che a fevelavin...
Cu la television e veve provât juste par scrupul: cualchi ombre tal savalon dai canâi mâl sintonizâts, ma no jerin di chel altri mont, e po chel imprest alì, ce magjie podevial vê dentri?
E cirive vôs di chel altri mont. Alore telefonadis tal vueit, dopo di vê fat un numar di une sole cifre: e diseve alc jê, ma e restave simpri cence rispueste.
Ae fin al jere rivât internet, la pueste eletroniche: no saressin stadis vôs, ma se cualchidun di chel altri mont i ves rispuindût a un so messaç... invezite i rispuindevin, mo secjâts, mo masse fidançôs intun incuintri, dome che i vîfs...
E passave dut il dì cussì, in cjase. Une ossession macabre... o forsit e jere sole e stufe... stufe di infestâ chê cjase infestade dai vîfs.
E veve tacât cu la radio: ondis lungjis, mediis, curtis... oris e oris a scoltâ. Scoltâ se a jerin vôs di chel altri mont.
Tra une stazion e chê altre, tra il vueit e il cisôr, ogni tant i veve parût di sintî cualchi sunsûr diviers, ma ae fin no, a jerin simpri di chest mont... al massim si sintive di cualchi disgraciât copât, tes comunicazions des patuliis de polizie o cualchi urgjence des ambulancis: ma a jerin simpri dome vîfs chei che a fevelavin...
Cu la television e veve provât juste par scrupul: cualchi ombre tal savalon dai canâi mâl sintonizâts, ma no jerin di chel altri mont, e po chel imprest alì, ce magjie podevial vê dentri?
E cirive vôs di chel altri mont. Alore telefonadis tal vueit, dopo di vê fat un numar di une sole cifre: e diseve alc jê, ma e restave simpri cence rispueste.
Ae fin al jere rivât internet, la pueste eletroniche: no saressin stadis vôs, ma se cualchidun di chel altri mont i ves rispuindût a un so messaç... invezite i rispuindevin, mo secjâts, mo masse fidançôs intun incuintri, dome che i vîfs...
E passave dut il dì cussì, in cjase. Une ossession macabre... o forsit e jere sole e stufe... stufe di infestâ chê cjase infestade dai vîfs.
di Spirt Anonim
Conte n. 151
Conte n. 151
Etichetis: Contis, Gjenar fantastic, Spirt Anonim
venerdì 3 dicembre 2010
Ispirazions:Nadâl ledrôs
Us proponìn, a distance di un pôc di timp de prime, la seconde des nestris ispirazions par scrivi une conte a teme. Il teme, ancje se no sin masse origjinâi, a nol podeve jessi che il Nadâl, cun dutis lis sos tradizions e cualchi liende, che ancje achì di nô a son sparniçadis.
presepi.
Nade intai munistîrs, migrade inte glesiis e rivade ae fin intes cjasis, la rapresentazion de nativitât e reste une tradizion difondude in dut il mont, ma al podarès jessi interessant visâsi che, une volte, lis canais, soredut in Cjargne, a puartavin ator il Gjesù bambin pes cjasis, cjantant cjançons e poesiis, par vê in cambi i siops (ven a stâi, regâi di Nadâl, metûts dongje, par la plui part, cun coculis (simbul di fertilitât e abondance), miluçs (par tignî lontan i mâi), cjastinis, fasui, patatis e vie indevant cussì.
Altre usance di nomenâ, e je sigure chê dal çoc de vilie di Nadâl, il cussìclamât Nadalin, che al jere un çoc imponent, che al veve di jessi impiât inte sere di Nadâl e tignût une vore di cont, par vie che se la matine dopo no si lu cjatave ancjemò in bore, al murive il paron di cjase. Ma no jere finide a chi: li stielis dal çoc a jerin impuartantis, parcè che a vignivin tignudis di cont par impiâ il fûc in ocasions particolars; cun di plui, il fûc impiât inte sere de vilie di Nadâl, al veve di jessi tignût vîf fintremai ae fin dal an. Ce che al peave dutis chistis liendis peadis al Nadalin al jere il fûc, vûstu par vie che le Madone a podès suiâ i panzits dal Gjesù Bambin, vûstu parcè che San Josef al podès tignîlu cjalt.
E cussì come che il çoc, ancje il peç di Nadâl, al è un segn di chest periodi che al à origjinis paganis. Al somee, di fat, che il peç di Nadâl, cu la sô forme piramidâl, al vegni mutuât dai paîs gjermanics nuie mancul che dal Egjit. Tant al è vêr che, invezit de comete, si meteve su la ponte un soreli.
Di no dismenteâ, in sierade, dutis lis tradizions proviodudis par l'ultin dal àn, che par la cuantitât che si li cjate, no cirìn nancje di provâ a contâlis.
Nus plâs concludi, invezit, non cun il panzon robât aromai de Coca Cola, ma ricuardant che lis fiestis di Nadâl, des nestris bandis, si vierzin e si sierin cuntune femine. O stin cjacarant soredut di Sante Lussie, ai 13 di chest mês, che e je la prime a puartâ i regâi e che e va ricevude metint aghe di bevi pal so mussut e magari cualchi panole par che al mangji.
La ultime, che dutis lis fiestis si puarte vie, o savìn ben cui che e je...
Insome, o sperìn di vêus stiçât avonde, soredut parcèche nus plasarès, a noaltris de Ostarie, di invidâus no dome a scrivi un solite conte di Nadâl, fate di cjandelis e bogns sintiments, ma une conte par un Nadâl... ledrôs!
Che al sedi zâl, neri, di fantasience, di fantasie... une conte, insome, diferente da lis solitis contis di Nadâl.
Cumò tocje a voaltris...
Etichetis: Ispirazions, Ostîr
Ciran di Martignac
Cul so nâs sproporzionât, al jere di sigûr il plui ridût di Città Fiera e i coments a bighe di cop a no mancjavin sul so bighe di nâs. No dome par vie che il so mistîr di sommelier lu puartave a cognossi ducj i odôrs e i savôrs dai vins, ma ancje par vie che le forme e le lungjece dal so nâs e jere:
«Une mostruositât!» a disevin i bigots fasintsi il segn de crôs.
«Un fenomenâl imprest di lavôr» a disevin i professioniscj dal vin, jevant il veri ae sô salût.
«Un vêr nâs ae Cyrano de Bergerac» al veve dite un francês passant par aí cuissà cuant.
«Une provocazion» a disevin lis comessis pensant a cuissà ce.
Cul so nâs, al jere bon di sintî non e an di un vin a doi metros cuant che ducj i sommeliers a scugnivin meti il nâs tal veri par sintî alc. Brilant tal fevelâ par chei che lu volevin sintî e impertinent par chei che no podevin sintîlu, a nol mancjave di estri par fâ, dal so difiet fisic, une temibile arme di vuere buine di sintî dut ce che i passave a tîr di nâs.
Professionalmentri cence gare ma fisicamentri orent, al veve dut par fâ scjampâ lis feminis, ma invezit, a 'nd jere simpri cualchi mule che si lassave cjoli sù come une rose, par fâsi nulî da pît in sù, sfueâ dal cuel in jù, dal prin al ultin pic.
De plui zovine ae plui vecje, dutis lis comessis a jerin finidis sot dal so nâs, ma da pôc, lis comessis gnovis a jerin raris e il so olfat al colave simpri sule Colette che nol rivave a capî. Parcé jê no vevie inmó cedût? Jerie lesbiche?
Frigjide no jere, a lu sintive tal so odôr. Un parfum che i restave tal nâs dut il dì e tal cjâf dute la gnot. Un parfumin che a lui i faseve saltâ lis venis dal nâs e lis ruedis dal cjâf. Un parfum intim di voie, di desideri, di...
Nol olsave dîlu, ma al saveve che cuant che une mule a profume cussí, al vûl dî che e je pronte, madure, che come la ue, al è li che si fâs il vin plui bon. Al scugnive fâ alc. Nol saveve ce ma al saveve dome che cuant che une mule e dîs di no, nol é simpri parcè che no vûl e po, parcè deventavie cussí rosse tignint lis mans tal cuel cuant che lui i leve dongje?
A no si sa ce che al veve fat, a si sa dome che il lôr prin tête-à-tête al jere finît intun duel di cuel a cuel e si spandeve ancje strans rumôrs che Colette a si clamave cussí par vie dal so âlt colet che i platave il cuel da sot in sù.
«Parcé gambiavie di cjamesute cinc vôltis in dì da cuant che si ju viodeve simpri intune?»
«E parcè lis lôr bussadis finivino simpri cuntun violent sù e jù di nâs sot dal colet di Colette?»
A no si sa, ma di chê dì, lis bussadis tai cuei des mulis a no vevin plui il stès savôr.
di Jaio Furlanâr
Conte n. 150
Conte n. 150
Etichetis: Contis, Gjenar ironic, Jaio Furlanâr
mercoledì 1 dicembre 2010
Lenghe Furlane:Leteradure o leterature?
In gjenerâl si dopre il sufìs "-dure" su la lidrîs di un verp: par esempli "aradure", "batidure", "bulidure", "cromadure", "finidure", "calibradure" e v.i.. Chestis formis a puedin jessi tradizionâls o ancje neologjisims.
Invezit se si trate di un adatament di un tiermin cult (in gjenerâl latin, soredut in chest câs) cjapât in bloc, il risultât al è "-ture": par esempli "leterature" (nol esist "leterâ"), "scriture" (nol ven di "scrivi", se di no al sarès "scrividure"), "creature" (al varès podût ancje formâsi di "creâ", e duncje dâ "creadure", che al sarès pussibil in teorie come sinonim di "creazion", ma in realtât al ven dret dal latin "creaturam"), "piture", e v.i..
Invezit se si trate di un adatament di un tiermin cult (in gjenerâl latin, soredut in chest câs) cjapât in bloc, il risultât al è "-ture": par esempli "leterature" (nol esist "leterâ"), "scriture" (nol ven di "scrivi", se di no al sarès "scrividure"), "creature" (al varès podût ancje formâsi di "creâ", e duncje dâ "creadure", che al sarès pussibil in teorie come sinonim di "creazion", ma in realtât al ven dret dal latin "creaturam"), "piture", e v.i..
In gjenerâl chestis formis a son, cemût che o vin dite cualchi rie parsore, cultisims, vâl a dî peraulis che no si son disvilupadis cun continuitât dal latin al furlan, ma che a son jentradis dal latin al furlan cuant che chest al jere bielzâ formât: chest al pues sucedi in dì di vuê cui neologjisims, ma al pues jessi ancje il câs di peraulis che a son jentradis tal furlan di plui di cualchi secul.
Etichetis: Camarîr, Lenghe Furlane
La conte misteriose (3): Prime dal Big Bang - soluzion
Come che o vin gust di tornâ a dî, il biel dal zûc a nol è dome chel di induvinâ la conte... anzit. Il biel al è doprâ la lenghe furlane par "pesâ" altris lenghis e autôrs preseâts.
Ve chi alore che us lassìn lis peraulis dal Garzon, che nus dâ la soluzion uficiâl de tierce Conte Misteriose.
Soluzion:
Autôr: Italo Calvino
Titul origjinâl: Tutti in un punto
Titul de racuelte: Le Cosmicomiche, Einaudi, 1965
Notis:
Se o provìn a fâ un confront fra la situazion che al descrîf Calvino e chê nestre di cumò, indulà che si cjatìn sparniçâts suntun mont che al è ben plui grant dal minuscul pont de sô conte, nus pâr di sei intun ambient spaziôs e comut, diferent di chel imagjinât dal scritôr. Ciertis nestris barufis o ben cierts nestris prejudizis (magari propit chel su la idee di “imigrât”), crodint nô di sei cussì distants un dal altri e di conseguence diferents, nus somein dal dut legjitims e no ridicui come chei dai personaçs di Calvino, che si cjatin a sei scliçâts ducj intun pont. Ma se o provìn a slontanâsi cu la imagjinazion dal nestri planet e o provìn a lâ fûr dal sisteme solâr fin che la Tiere nus somee un granut di polvar, anzit, se si slontanìn ancjemò di plui e o jessìn de nestre galassie fintremai che ancje chê nus aparìs tant che un puntin intal spazi, alore po dâsi che nus vegni il scrupul di pensâ che, ae fin, la nestre cundizion no je cambiade plui di tant, rispiet a chê di prime dal big bang, e il ridicul che al rive a palesâ cussì ben Calvino pai siei personaçs nus cjape dentri in plen.
Etichetis: Conte Misteriose, Garzon, Gianfranco Pellegrini, Gjenar fantasience
Iscriviti a: Coments al post (Atom)


text:
Vuê, tant che o lavi in glesie, sul zirâ di un cjanton, une femine che e coreve a mi é colade intôr. Par parâmi o ai mitût lis mans devant di me e cussí no je colade. Jê e si é scusade e jo i ai dite che se dutis lis feminis come jê a s'inçopedassin cussí ben devant di me o lis spietarès li tal stès cjanton ogni dì. Jê mi à graciât cuntune bocje da ridi e si é tolete vie.
Ma il ricuart di chel dí, di chel cjanton, di chê mule che a mi jere colade intôr e des sôs tetis palpadis pe prime vôlte a l'etât di dodis agns mi son tornâts tal cjâf.
Folc e ti trai, in chê vôlte o jeri talmentri impaçât che a mi jeri alçât e o jeri scjampât vie cence un dominus vobiscum.
In chê volte, se o viodevi rivâ une mule di front di me, o straviersavi la strade par lâ su chel altri marcjepît.
Invezit plui tart, plui sigûr, se o jeri di chê altre bande, o straviersavi par vignî a cjalâle di cheste, a nulîle di chê, a...
Insome, in chê dí, la Eve dal Nonçul a passave cuntune cassele di pomis e o mi jeri fermât par disi ce bielis pomis che veve e, cuant che mi veve invidât a cjolint une, o i vevi cjapât une tete.
Oh, juste une tetute piçule piçule. Ce podevie sei a 16 agns? Po mi jeri scusât e jê mi veve dât il perdon cuntune ridade e une pome.
Daspó, cul timp che al passe, il cjâf si met a puest e dome cualchi sium bagnât mi svee chei ricuarts che il sant cjanton di vuê al mi risvee.
Ce fâ da doman?
Mi metaraio tai cjantons par fâ fente di colâ? Tant che a si sa cemût jevâsi su. A si puès simpri tentâ, no? Senó, cemût fâ par scusâsi?
Cui, miôr che il signôr, nol saial che a si pree e implore miôr perdon dopo vê pecjât?
O puedarès preâ di bant pai pecjâts che o no ai mai fat, ma alore o fasarès pecjât di vanitât, di supierbie.
E po, ce dal ostie di sacraments dal tantum ergo di pecjâts saressino?
A san ducj che chescj pecjâts a no san di nuie e che lis preieris detis parsôre a saressin masse flapis sot.
Alore, tant al vâl pêcjiâ par dabon. A si pree miôr!
Spietant il prossin ego te assolvo Miserere mei, Deus secundum magnam misericordiam tuam...
E che non cj'induca in tentazione.
Amen.
di Jaio Furlanâr
Conte n. 75


text:
sabato 30 aprile 2011
Contecurte in Ostarie: il librut digjitâl
Un piçul post fûr de solite programazion par saludâ e ringraciâ ducj chei che a son passâts îr di sere a Basilian, in Ostarie, a sintî lis nestris contis di ogni sorte.
La serade e je lade une vore ben, o crodìn, e o vin vût un public numerôs e une vore atent e interessât.
Un ringraciament particolâr ancje al Comun di Basilian - che o vin ancje doprât come personaç inte Jentrade - a Cinzia e a Eva e a chei de tratorie "Cuochi per voi" e al nestri Famei, Checo Tam, che ancje se al steve pôc ben al à ufiert une "performance" degne di un atôr dai plui bulos.
Par cui che si è pierdût la serade o magari la voie di gustâsi lis contiscuntune leture plui cuiete, o vin pene metût inte sezion "Events e leturis" il librut scjamabil in pdf, che no dome al conten la selezion des contis letis nosere, ma ancje la Jentrade scrite pe ocasion.
Lu podês scjamâ fracant achì.
Etichetis: Events e Leturis, Famei, Ostîr
venerdì 29 aprile 2011
CATINE, IL MUS E LA STRIE
E jere une volte une strie che si clamave Melanie e e veve un mus cu lis alis che al cjantave.
Melanie e jere pelose, bavose, il muscli jenfri i dêts e brute di no podê cjalâ.
E viveve intun cjôt a Buri e ducj che i dal paîs a vevin pôre di jê. A scugnivin bussâle e puartâi cjâr, vin, formadi, verduris e ogni tant parfin un frut.
Tante int e veve provât a copâle ma ogni volte il mus ju fermave cjantant:
«Tu che âs platât il curtis
No tu larâs vie cui toi pîts»
al cjantave... e ancjemò:
«Tu che tu âs puartât il forcjon
tu larâs vie cuntune maledizion»
Melanie cuant che sintive cjantâ cussì, e tramudave l'om intune carote e la deve al mus.
Tal paîs e jere une zovine, puare, sfortunade, di non Catine. E veve i cjavei ros e ducj la clamavin “pêl di carote”. Jê e lavorave intune stale e cuant che e netave e cjantave.
Une dì chei di Buri a mandin Catine da la strie. Jê e cjape sù la robe di mangjâ, la cjarie suntun cjaruç e e partìs. Rivade tal cjôt di Melanie, Catine e sberle: «Melanie, salte fûr!»
«Cui sêstu tu par comandâmi?» e dîs la strie, vignint fûr svolant sul mus.
«Ti ai puartât di mangjâ, ma ta lu doi dome se tu mi disis dulà che a son i fruts!»
Melanie, che e voleva fâsi un dôs ridadis, i propon: «Ta lu disarai dome se tu mi bussis i pîts!»
Catine, cence scomponisi, lu fâs.
La strie, però, rabios e bausarie, i dîs ancjemò: «Brave, ma cussì nol baste. Par savê dulà che a son tu âs di netâmi il cjôt prime che il soreli al rivi daûr dal cjampanili di Buri».
Ma Catine in cuatri e cuatri vot e veve za lustrât dut, tant di podê spielâsi par tiere. La strie, dopo di chê robe, furiose come un cenglâr, i ordene: «Cumò vonde! O tu cjantis miôr dal gno mus, o ti fâs deventâ une verze!»
Ma il mus al cjantave dome cuant che a volevin copâ la strie, invezit Catine no veve tristerie. Cussì la bestie e à dome cuarnât. Catine invezit, usade a cjantâ, e veve la vôs di un agnul.
Melanie, sintint chê melodie, e scomence a vaî e devente buine.
E cun jê dut si trasforme: la strie e torne biele, il cjôt al devente une vile cuntun grandissim zardin e il mus si tramude in un bielissim zovin. Dentri de vile a jerin i fruts che zuavin.
«Grasie Catine», e dîs Melanie, «Tu mi âs tirade fûr de maledizion. Par sdebitâmi ti lassi vivi te mê vile cun gno fi».
E ducj, di chel moment, a jerin vivûts feliçs e contents.
di 2A e 2B - Scuele Medie di Buri
((Alessandra Bardus, Marco Bertelli, Alessandro Bolzicco,
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex De Sabbata, Alex Maestrutti, Simone Specogna,
Emma Valentinis, Robert Wesolowski,
Matteo Buttus, Maria Schneider)
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex De Sabbata, Alex Maestrutti, Simone Specogna,
Emma Valentinis, Robert Wesolowski,
Matteo Buttus, Maria Schneider)
Etichetis: Contis, Flabis, Scuele Medie Buri
giovedì 28 aprile 2011
Contis curtis di ogni sorte. Contecurte in Osterie
Doman, Vinars ai 29 di Avrîl, come che us vin dit cualchi post indaûr, l'Ostîr, compagnât dal Famei de Osterie, al sarà a Basilian, li de Tratorie "Cuochi per voi" in place dal Municipi.
I doi a leiaran un pocjis di Contis de nestre Ostarie e a ciraràn di sparniçâ il virus di Contecurte, magari stiçant cualchi spetadôr a deventâ un contecurtâr o, si no altri, a vignî in Ostarie, a cerçâ lis nestri contis.
La serade e je proviodude par lis 19.00 e Checo e Raffaele a ciraràn di fâ passâ la serade sielzint, in bande a cualchidune des lôr, Contis di ogni sorte, come che al dîs il titul de serade.
Cun di plui, in bande de cerce di contis, e sarà ufierte une cerce di vins e o sin propit curiôs di viodi cemût che, dopo jessi stâts tal vagon e tal cjistiel, Contecurte e frontarà un event in tal sô ambient naturâl: une Ostarie!
A sês ducj invidâts e benvignûts!
Etichetis: Events e Leturis, Famei, Ostîr
mercoledì 27 aprile 2011
Cirint di scrivi coret: gramatiche
Dopo de ortografie un altri nivel di coretece al è la gramatiche. Ancje se al pues someâ normâl che un le cognossi za, in realtât si à di tignî cont di trê fatôrs:
1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian o une altre lenghe, ma no il furlan)
2) tra lenghe fevelade e lenghe scrite a son diferencis gramaticâls (come in dutis chês altris lenghis: par esempli par talian al è normâl dî "ha nevicato", "i gnocchi", "il treno che ho viaggiato", ma tal scrivi si cîr di lâ daûr de norme e di evitâ chestis formis).
Alore, nol è un paradòs che par scrivi ben par furlan si vedi di lâ a lei cualchi manuâl di gramatiche furlane:, ancje se si è furlans: no stait a stufâsi e a molâ daurman, lei une gramatiche us fasarà cjapâ cussience di tancj aspiets de lenghe che prime no tignivis cont.
Alore ve ca une altre piçule liste di “racomandazions” (ocjo che plui di cualchidune no je in grafie uficiâl, ma tant chê le vês za imparade tal post di dôs setemanis indaûr!):
1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian o une altre lenghe, ma no il furlan)
2) tra lenghe fevelade e lenghe scrite a son diferencis gramaticâls (come in dutis chês altris lenghis: par esempli par talian al è normâl dî "ha nevicato", "i gnocchi", "il treno che ho viaggiato", ma tal scrivi si cîr di lâ daûr de norme e di evitâ chestis formis).
Alore, nol è un paradòs che par scrivi ben par furlan si vedi di lâ a lei cualchi manuâl di gramatiche furlane:, ancje se si è furlans: no stait a stufâsi e a molâ daurman, lei une gramatiche us fasarà cjapâ cussience di tancj aspiets de lenghe che prime no tignivis cont.
Alore ve ca une altre piçule liste di “racomandazions” (ocjo che plui di cualchidune no je in grafie uficiâl, ma tant chê le vês za imparade tal post di dôs setemanis indaûr!):
- Giuseppe Marchetti, Lineamenti di grammatica friulana, Società Filologica Friulana, Udine, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
- Giorgio Faggin, Grammatica friulana, Ribis, Campoformido (Ud), 1997
- Fausto Zof, Gramatiche de lenghe furlane, Editrice Leonardo, Pasian di Prato (Ud), 2008
Etichetis: Camarîr, Lenghe Furlane
venerdì 22 aprile 2011
LA CJAVRE DI BURI
Al jere une volte un Re che si clamave Tite e al veve une cjavre che e cagave bêçs.
Il Re al viveve tal cjistiel di Buri e al jere bon come il pan. Tite al veve dôs fiis, Olimpie e Anute. Olimpie, la plui grande, e jere gruesse, brute e triste come l'asêt. La plui piçule, secje come un stec, ma biele e buine, tant di fâsi comandâ di sô sûr.
Une dì, il strion di Manzan, invidiôs, al veve stramudât cuntun incjantesim, un gjat intune bestie orende: cuatri voi, doi denant e doi daûr, i dincj a spice, curtis tal puest da lis sgrifis, nûf codis.
Cun di plui al jere grant come lis culinis di Buri.
In cuatri e cuatri vot, il gjat al veve sdrumât il cjistiel e al veve glotût interie le cjavre.
Dopo chê disgracie, Olimpie, viodint il pari disperât, e decît di lâ a cjoli le cjavre.
Rivade a Manzan e viôt il gjat che al duar, e cjate la puarte dal cjistiel vierte e, maraveade, e jentre.
Il strion, biel come il soreli, la ferme e i dîs: «Mandi Olimpie. Ti plasarès deventâ bielissime e plene di bêçs? E baste che tu deventis la mê nuvice!»
«Ma... pardabon?» i rispuint Olimpie «Sigûr che ti sposi!»
E cussì la fantate e jere restade tal cjistiel.
Rivade chê gnove, Re Tite si inmale par il displasê.
Anute, par amôr di so pari, e va ancje jê a cirî di cjoli la cjavre ancje se no à nissune sperance.
Il strion, cu la sô bielece, al prove a freâle, ma Anute, ofindude, i rispuint di no.
E cussì al torne a cjapâ il so aspiet oribil e, rabiôs come un madrac, al comande al gjat di copâle.
Ma Anute, svelte, e tire fûr une surisute che e veve platât inte sachete. E cussì il gjat si piert vie a zuiâ e si dismentee di Anute.
Il strion, rabiôs come un grivon, al menace Anute di stramudâle intune gjaline e jê i rispuint: «Ce scjars che tu sês! Prove a fâmi deventâ un cjan grant come une montagne, se tu rivis!»
Il strion, stiçât, la scolte e la cambie in un cjan paurôs di fâ tramâ.
Viodint chê bestie, il gjat da pôre al caghe fûr la cjavre. A chest pont Anute e mangje il strion un toc a la volte.
Muart il strion, ducj i incjantesims a sparissin: il gjat al torne normâl, Olimpie e torne brute ma buine e Anute e torne come prime.
Tornât al cjistiel cul gjat e le cjavre, il Re Tite al vuarìs e ducj a tornin a vivi contents come Paschis.
di 3A e 3B - Scuele Medie di Buri
(Francesca Cignola, Francesco Basso,
Pop Bogdan, Lamberto Frosutto,
Nicolas Iurlaro, Arjiol Murati,
Pop Bogdan, Lamberto Frosutto,
Nicolas Iurlaro, Arjiol Murati,
Chiara Pietropaolo)
Etichetis: Contis, Flabis, Scuele Medie Buri
mercoledì 20 aprile 2011
LA CONTE MISTERIOSE (12) GNOT TORZEONE - soluzion
Soluzion
Autôr: Thomas Pynchon
Titul origjinâl: The crying of lot 49
Tradutor dal origjinâl: Massimo Bocchiola
Titul par talian: L’incanto del lotto 49
Notis:
Une scriture curiose, clare, dificile, juste par tirâ dentri il letôr intun zûc misteriôs. Ce varaial volût fâ Pynchon cun chest romanç? Une discussion su la comunicazion? Une scherç su la dificoltât di rivâ ae veretât ultime des robis? Par rivâ a sostignî che si trate di une dificoltât che e pant une pretese impussibile, tant a dî, alore, che al è inutil pensâ che esisti “une” veretât? E pûr, leint, si crôt di lâ daûr di un fîl logjic; al somee che la glagn e tegni par un pôc, ma dopo si romp, ogni volte. E alore, a chest pont, ce sens aial cirî?Une biele lezion, vie, cuntune protagoniste, Oedipa Maas, ancje je pierdude fra lis pagjinis dal romanç. Une altre prove des capacitâts artistichis di Pynchon!
Etichetis: Conte Misteriose, Garzon
lunedì 18 aprile 2011
AGHE STRIADE
Chê Istât dal vincjenûf e jere stade une vore cjalde e il scjafoiadiç al durave di scuasit doi mês. Ancje il plevan, dopo tantis orazions, viodint simpri mancul feminis in glesie a preâ pe ploie, al veve pierdût le pazience.
Dome tal borc di sore la fontane e spissulave ancjemò. In chel di sot e veve fermât di un pieç di gotâ e par podê cjapâ la aghe di bevi là sù, si tratave di fâ la code e spietâ cetant.
Chê pai Cristians, parcè par cjoli la aghe pes bestiis a si scugnive lâ sù cul cjar e ogni sorte di caratel fin tal vandarôl, une buse cu la aghe sore il paîs dopo la cjarnescje, viers Farle di Majan.
Miute e jere vedue di cualchi an, e veve trê fruts di tirâ sù e chê dì si jere fate coragjo, si jere poiade daûr di chê schirie di int e seglots che e pareve no finî plui.
Poiâts par tiere i podins di ram e il buinç in te man, e veve tacât discors cun Mariute, juste par passâ il timp. Nol va vie un cuart di ore, che i podins, cun grant fracas, a son tal mieç de beorcje: un fantat, che cumò si platave, i veve slungjât une pidade. Podeve ben cjalâsi ator, Miute, nissun al veve viodût, cussì, rassegnade, e jere lade a cjoliju, savint che e veve pierdude la volte.
Ancjemò li a fâ la code, no po tornâ a cjase cence aghe, ma chei atris no àn remission di chê femine aromai cence om, e cidine cumò si met li daûr, a spietâ.
Si cjale ator, par no fâsi freâ ancjemò une volte, ormai a je scuasi dongje, mancjin dome trê di lôr e po al è il so turni.
Di bot, une pocade e jê scuasi e cole par tiere e te confusion i siei podins e son di gnûf tal mieç de place, ancjemò une volte e a pierdude le volte.
No je fâs plui, e tire dongje lis selis e il buinç e e resone che no varès podût restâ plui tart, e veve la cene di meti dongje par chei fruts che la spietavin.
No si scompon plui di tant, ma si zire viers di chê int che no a vût un fregul di compassion e che anzit le à cjolte in zîr.
E ciale chê file, che i pâr ormai la code dal diaul e ur mande la sô maledizion: «Che vignìs tante ploie che o vessis di lâ a cirî il cjampanili dal paîs cu la forcje».
Chê Istât, e je stade une di chês che la int si impense par une ete. A dî la veretât, ator pal mont, di chel an, si fevele ancjemò, pai disastros da economie che al veve puartât, ma a Madrîs di Feagne, i plui anzians a si impensin che il mês di Novembar, viers la metât, al pareve che si fossin viertis lis fontanis dal cîl, al veve plot par trê dîs e trê gnots di file e la tierce sere la aghe che e vignive jù dal cuel lunc si jere puartade daûr ancje la strade de rive dai cuei dai cjans fin tes cjasis e tes stalis. Cualchidun al zure che dilunc la gnot al veve sintût scampanotâ lis cjampanis.
La jù dal palaçat, la muse, e jere rivade a dute sburide e il puarton che al jere par traviers, si jere spalancât. Int no ‘nd jere muarte, ma dutis chês besteutis dal curtîl e jerin finidis sot aghe.
La dì dopo, cualchidun si jere visât des peraulis di Miute: Che vignis tante ploie... e al è cussì che, di chê volte, e jere passade par “Miute la strie”.
La miserie e la bondance a voltis si tocjìn, ma nol è dit che une e sedi miôr di chê atre: ta miserie l’om al puès dividi chel pôc che al è e di sigûr ‘nt sarà par ducj, invezit la bondance e à dal salvadi e no simpri e rive come che un le spiete!
di Maurizio Di Fant
Etichetis: Contis, Gjenar romantic, Maurizio Di Fant
venerdì 15 aprile 2011
Gnovis di Avrîl: concors, seradis, premiazions
O sierìn cheste setemane cun dôs cualchi gnove di chest mês di Avrîl.
Doman, sabide ai 16 di Avrîl, al Centri culturâl Villa Zamparo (li de Biblioteche) di Basilian, a sîs di sere, si davuelzarà la premiazion dal concors di poesie in lenghe furlane "Emozions di ingjustri" che al viodarà la leture dai tescj dai premiâts e dai segnalâts a opare dai stes autôrs, e ancje, us anticipìn, la presince di un di chei di Contecurte.
Invezit joibe ai 21 di Avrîl a 8 e mieze di sere (20.30) li de Ostarie “A la Patrie dal Friûl”, in place a Cjampfuarmit, Luigino Peressini e Carli Pup a presentaran il libri - mape “1511 il Friûl de Joibe Grasse”, une edizion de cooperative Serling.
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup. La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
Us visìn ancje, par che o si tignedis za libars, che vinars ai 29 di Avrîl, aes 19.00, il nestri Ostîr e il nestri Famei, in colaborazion cul sportel di lenghe furlane di Basilian, a presentaràn la serade "Contis curtis di ogni sorte", leint un pocjis di contis de nestre Ostarie inte Tratorie "Cuochi per voi" in place dal Municipi a Basilian.
O sierin visantus che ai 31 di Mai al scjât il concors par contis "In viaggio nelle parole/sogni" inmaneât de Associazion storiche-archeologjiche-culturâl "V. Ostermann" di Glemone. Podês fracâ achì par lei il bant complet.
Cirint di scrivi coret: ortografie
Ancje se par tancj chel de ortografie al somee un grop tant dûr, in realtât nol è tant dificil e a son avonde struments par imparâ a scrivi just. Ca sot une piçule liste di “racomandazions”:
- La Grafie Uficiâl de Lenghe Furlane, publicazion dal OLF, tu puedis tirâle jù in formât PDF
- Scrivere in Friulano, di Paolo Roseano e Anna Madriz, publicât de Societât Filologjiche Furlane, tu lu cjatis in librarie o li dal editôr
- Cors di Grafie Furlane, di Sandri Carrozzo, publicât de SERLING, tu lu cjatis in librarie o li dal editôr
- DOF – Dizionari Ortografic Talian-Furlan/Furlan-Talian (ancje te version economiche DOF piçul), di Sandri Carrozzo, publicât di INFORMAZION FURLANE e SERLING, tu lu cjatis in librarie o li dai editôrs, tu puedis ancje consultâlu in linie: tu cjatis il leam ca in bande te nestre ostarie
- COF - Coretôr Ortografic Furlan: tu cjatis il leam ca in bande te nestre ostarie e in linie si pues doprâlu a gratis. Doprilu simpri!!!
Chescj a son i imprescj principâi, ma di là di chei al covente cualchi consei psicologjic, che in realtât o vin za dât ca tal cjanton dal camarîr di Contecurte:
1) fevelâ e scrivi a son dôs robis une vore diferentis, no stâ a pensâ che scrivi al sedi “naturâl” nol è cussì par nissune lenghe
2) no stâ a maraveâti se in principi tu fasis tancj erôrs e se ti puedin coventâ tantis oris par imparâ a scrivi coret par furlan: tropis oris no ti àno fat esercitâ par scrivi in maniere corete par talian cuant che tu jeris frut/e?
3) no stâ a jessi pegri e mecanic: i struments a son dome struments, ma tu sês tu che tu scrivis, no lôr, alore impegniti a capî lis regulis e dopre ce che tu âs a disposizion cun sintiment.
1) fevelâ e scrivi a son dôs robis une vore diferentis, no stâ a pensâ che scrivi al sedi “naturâl” nol è cussì par nissune lenghe
2) no stâ a maraveâti se in principi tu fasis tancj erôrs e se ti puedin coventâ tantis oris par imparâ a scrivi coret par furlan: tropis oris no ti àno fat esercitâ par scrivi in maniere corete par talian cuant che tu jeris frut/e?
3) no stâ a jessi pegri e mecanic: i struments a son dome struments, ma tu sês tu che tu scrivis, no lôr, alore impegniti a capî lis regulis e dopre ce che tu âs a disposizion cun sintiment.
Etichetis: Camarîr, Lenghe Furlane
Iscriviti a: Coments al post (Atom)